title: 2007/546/EK: Padomes Lēmums ( 2007. gada 22. marts ) par to, lai parakstītu un provizoriski piemērotu Protokolu Partnerības un sadarbības nolīgumam (PSN) starp Eiropas Kopienām un to dalībvalstīm, no vienas puses, un Moldovas Republiku, no otras puses, par Bulgārijas Republikas un Rumānijas pievienošanos PSN

text:
               3.8.2007

               LV

               Eiropas Savienības Oficiālais Vēstnesis

               L 202/19

         PADOMES LĒMUMS
   (2007. gada 22. marts)
   par to, lai parakstītu un provizoriski piemērotu Protokolu Partnerības un sadarbības nolīgumam (PSN) starp Eiropas Kopienām un to dalībvalstīm, no vienas puses, un Moldovas Republiku, no otras puses, par Bulgārijas Republikas un Rumānijas pievienošanos PSN
   (2007/546/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 44. panta 2. punktu, 47. panta 2. punkta pēdējo teikumu, 55. pantu, 57. panta 2. punktu, 71. pantu, 80. panta 2. punktu, 93., 94., 133. un 181.a pantu saistībā ar 300. panta 2. punkta pirmās daļas otro teikumu un 3. punkta pirmo daļu,
   ņemot vērā Bulgārijas Republikas un Rumānijas Pievienošanās līgumu, un jo īpaši tā 4. panta 3. punktu,
   ņemot vērā Bulgārijas un Rumānijas Pievienošanās aktu, un jo īpaši tā 6. panta 2. punktu,
   ņemot vērā Komisijas priekšlikumu,
   tā kā:

               (1)

               Padome 2006. gada 23. oktobrī pilnvaroja Komisiju Kopienas un tās dalībvalstu vārdā veikt sarunas ar Moldovas Republiku par Protokolu Partnerības un sadarbības nolīgumam starp Eiropas Kopienām un to dalībvalstīm un Moldovas Republiku (1), lai ņemtu vērā Bulgārijas Republikas un Rumānijas pievienošanos Eiropas Savienībai.

               (2)

               Protokols, kas parafēts 2007. gada 22. februārī, būtu jāparaksta Eiropas Kopienu un to dalībvalstu vārdā, ņemot vērā tā iespējamo noslēgšanu vēlāk.

               (3)

               Protokols būtu jāpiemēro provizoriski no 2007. gada 1. janvāra līdz attiecīgo procedūru izpildei, kas paredzētas tā oficiālajai noslēgšanai,

         IR PIEŅĒMUSI ŠO LĒMUMU.
   1. pants
   Padomes priekšsēdētājs ar šo tiek pilnvarots norīkot personu vai personas, kas tiesīgas Eiropas Kopienu un to dalībvalstu vārdā parakstīt Protokolu Partnerības un sadarbības nolīgumam (PSN) starp Eiropas Kopienām un to dalībvalstīm, no vienas puses, un Moldovas Republiku, no otras puses, lai ņemtu vērā Bulgārijas Republikas un Rumānijas pievienošanos PSN, ņemot vērā tā iespējamo noslēgšanu vēlāk.
   Protokola teksts ir pievienots šim lēmumam.
   2. pants
   Līdz protokola spēkā stāšanās brīdim to piemēro provizoriski no 2007. gada 1. janvāra.

      Briselē, 2007. gada 22. martā

            Padomes vārdā —

            priekšsēdētājs

         W. TIEFENSEE

      (1)  OV L 181, 24.6.1998., 3. lpp.
    ---documentbreak---

               3.8.2007

               LV

               Eiropas Savienības Oficiālais Vēstnesis

               L 202/21

         PROTOKOLS
   Partnerības un sadarbības nolīgumam (PSN) starp Eiropas Kopienām un to dalībvalstīm, no vienas puses, un Moldovas Republiku, no otras puses, par Bulgārijas Republikas un Rumānijas pievienošanos PSN
   BEĻĢIJAS KARALISTE,
   BULGĀRIJAS REPUBLIKA,
   ČEHIJAS REPUBLIKA,
   DĀNIJAS KARALISTE,
   VĀCIJAS FEDERATĪVĀ REPUBLIKA,
   IGAUNIJAS REPUBLIKA,
   ĪRIJA,
   GRIEĶIJAS REPUBLIKA,
   SPĀNIJAS KARALISTE,
   FRANCIJAS REPUBLIKA,
   ITĀLIJAS REPUBLIKA,
   KIPRAS REPUBLIKA,
   LATVIJAS REPUBLIKA,
   LIETUVAS REPUBLIKA,
   LUKSEMBURGAS LIELHERCOGISTE,
   UNGĀRIJAS REPUBLIKA,
   MALTAS REPUBLIKA,
   NĪDERLANDES KARALISTE,
   AUSTRIJAS REPUBLIKA,
   POLIJAS REPUBLIKA,
   PORTUGĀLES REPUBLIKA,
   RUMĀNIJA,
   SLOVĒNIJAS REPUBLIKA,
   SLOVĀKIJAS REPUBLIKA,
   SOMIJAS REPUBLIKA,
   ZVIEDRIJAS KARALISTE,
   LIELBRITĀNIJAS UN ZIEMEĻĪRIJAS APVIENOTĀ KARALISTE,
   turpmāk “dalībvalstis”, kuras pārstāv Eiropas Savienības Padome, un
   EIROPAS KOPIENA UN EIROPAS ATOMENERĢIJAS KOPIENA,
   turpmāk “Kopienas”, ko pārstāv Eiropas Savienības Padome un Eiropas Komisija,
   no vienas puses, un
   MOLDOVAS REPUBLIKA,
   no otras puses,
   turpmāk šajā protokolā “Puses”,
   ŅEMOT VĒRĀ Līgumu starp Beļģijas Karalisti, Čehijas Republiku, Dānijas Karalisti, Vācijas Federatīvo Republiku, Igaunijas Republiku, Grieķijas Republiku, Spānijas Karalisti, Francijas Republiku, Īriju, Itālijas Republiku, Kipras Republiku, Latvijas Republiku, Lietuvas Republiku, Luksemburgas Lielhercogisti, Ungārijas Republiku, Maltas Republiku, Nīderlandes Karalisti, Austrijas Republiku, Polijas Republiku, Portugāles Republiku, Slovēnijas Republiku, Slovākijas Republiku, Somijas Republiku, Zviedrijas Karalisti un Lielbritānijas un Ziemeļīrijas Apvienoto Karalisti (Eiropas Savienības dalībvalstīm) un Bulgārijas Republiku un Rumāniju par Bulgārijas Republikas un Rumānijas pievienošanos Eiropas Savienībai, kurš parakstīts 2005. gada 25. aprīlī Luksemburgā un stāsies spēkā 2007. gada 1. janvārī,
   ŅEMOT VĒRĀ jauno situāciju attiecībās starp Moldovas Republiku un Eiropas Savienību, kas izriet no divu jaunu dalībvalstu pievienošanās ES, paver iespējas un rada izaicinājumus Moldovas Republikas un Eiropas Savienības sadarbībai,
   ŅEMOT VĒRĀ Pušu vēlēšanos nodrošināt PSN mērķu sasniegšanu un principu īstenošanu,
   IR VIENOJUŠĀS PAR TURPMĀKO.
   1. pants
   Bulgārijas Republika un Rumānija ir Puses Partnerības un sadarbības nolīgumā, ar ko izveido partnerību starp Eiropas Kopienām un to dalībvalstīm, no vienas puses, un Moldovas Republiku, no otras puses, kas parakstīts 1994. gada 28. novembrī Briselē un stājās spēkā 1998. gada 1. jūlijā, (turpmāk “Nolīgums”), un tāpat kā pārējās Kopienas dalībvalstis pieņem un ņem vērā Nolīgumu, tajā pašā dienā parakstītajam Nobeiguma aktam pievienotās kopīgās deklarācijas, deklarācijas un vēstuļu apmaiņu, kā arī 1997. gada 10. aprīļa protokolu Nolīgumam, kurš stājās spēkā 2000. gada 12. oktobrī, un 2004. gada 29. aprīļa protokolu Nolīgumam.
   2. pants
   Šis protokols ir Nolīguma sastāvdaļa.
   3. pants
   1.   Šo protokolu saskaņā ar savām procedūrām apstiprina Kopienas, Eiropas Savienības Padome dalībvalstu vārdā un Moldovas Republika.
   2.   Puses viena otrai paziņo par iepriekšējā punktā minēto attiecīgo procedūru pabeigšanu. Apstiprināšanas instrumentus deponē Eiropas Savienības Padomes Ģenerālsekretariātā.
   4. pants
   1.   Šis protokols stājas spēkā tā pirmā mēneša pirmajā dienā, kurš ir pēc dienas, kad deponēts pēdējais apstiprināšanas instruments.
   2.   Līdz protokola spēkā stāšanās dienai to piemēro provizoriski no 2007. gada 1. janvāra.
   5. pants
   1.   Nolīguma, Nobeiguma akta un visu tam pievienoto dokumentu tekstu un 1997. gada 10. aprīļa un 2004. gada 29. aprīļa protokolu nolīgumiem tekstu sagatavo bulgāru un rumāņu valodā.
   2.   Tos pievieno šim protokolam, un tie ir vienlīdz autentiski tekstiem pārējās valodās, kurās ir sastādīts Nolīgums, Nobeiguma akts un dokumenti, kas tam pievienoti, un protokoli 1997. gada 10. aprīļa un 2004. gada 29. aprīļa nolīgumiem.
   6. pants
   Šis protokols ir sastādīts divos eksemplāros angļu, bulgāru, čehu, dāņu, franču, grieķu, holandiešu, igauņu, itāliešu, maltiešu, latviešu, lietuviešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un moldāvu valodā, un visi šie teksti ir vienlīdz autentiski.

      Съставено в Брюксел на седемнадесети април две хиляди и седма година.
      Hecho en Bruselas, el diecisiete de abril de dos mil siete.
      V Bruselu dne sedmnáctého dubna dva tisíce sedm.
      Udfærdiget i Bruxelles den syttende april to tusind og syv.
      Geschehen zu Brüssel am siebzehnten April zweitausendsieben.
      Kahe tuhande seitsmenda aasta aprillikuu seitsmeteistkümnendal päeval Brüsselis.
      Έγινε στις Βρυξέλλες, στις δέκα επτά Απριλίου δύο χιλιάδες επτά.
      Done at Brussels on the seventeenth day of April in the year two thousand and seven.
      Fait à Bruxelles, le dix-sept avril deux mille sept.
      Fatto a Bruxelles, addì diciassette aprile duemilasette.
      Briselē, divi tūkstoši septītā gada septiņpadsmitajā aprīlī.
      Priimta du tūkstančiai septintųjų metų balandžio septynioliktą dieną Briuselyje.
      Kelt Brüsszelben, a kettőezer-hetedik év április havának tizenhetedik napján.
      Magħmul fi Brussell, fis-sbatax jum ta' April tas-sena elfejn sebgħa.
      Gedaan te Brussel, de zeventiende april tweeduizend zeven.
      Sporządzono w Brukseli dnia siedemnastego kwietnia dwa tysiące siódmego.
      Feito em Bruxelas, em dezassete de Abril de dois mil e sete.
      Încheiat la Bruxelles la șaptesprezece aprilie, anul două mii șapte.
      V Bruseli dňa sedemnásteho apríla dvetisícsedem.
      V Bruslju, sedemnajstega aprila leta dva tisoč sedem.
      Tehty Brysselissä seitsemäntenätoista päivänä huhtikuuta vuonna kaksituhattaseitsemän.
      Som skedde i Bryssel den sjuttonde april tjugohundrasju.

         За Държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok rėszéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейските общности
         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Pentru Comunitatea Europeană
         Za Európske spoločenstvá
         Za Evropski skupnosti
         Euroopan yhteisöjen puolesta
         På Europeiska gemenskapernas vägnar

         За Република Мοлдοва
         Por la República de Moldavia
         Za Moldavskou republiku
         For Republikken Moldova
         Für die Republik Moldau
         Moldova Vabariigi nimel
         Για τη Δημοκρατία της Μολδαβίας
         For the Republic of Moldova
         Pour la République de Moldova
         Per la Repubblica moldova
         Moldovas Republikas vārdā
         Moldovas Respublikos vardu
         A Moldovai Köztársaság részéről
         Għar-Repubblika tal-Moldova
         Voor de Republiek Moldavië
         W imieniu Republiki Mołdowy
         Pela República da Moldávia
         Pentru Republica Moldova
         Za Moldavskú republiku
         Za Republiko Moldavijo
         Moldovan tasavallan puolesta
         På Republiken Moldaviens vägnar


title: Padomes Lēmums 2010/766/KĀDP ( 2010. gada 7. decembris ), ar kuru groza Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem

text:
               11.12.2010

               LV

               Eiropas Savienības Oficiālais Vēstnesis

               L 327/49

         PADOMES LĒMUMS 2010/766/KĀDP
   (2010. gada 7. decembris),
   ar kuru groza Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu un 43. panta 2. punktu,
   tā kā:

               (1)

               Padome 2008. gada 10. novembrī pieņēma Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (1).

               (2)

               Padome attiecīgi 2009. gada 8. decembrī un 2010. gada 30. jūlijā pieņēma Lēmumu 2009/907/KĀDP (2) un Lēmumu 2010/437/KĀDP (3), ar kuriem groza Vienoto rīcību 2008/851/KĀDP.

               (3)

               Pirātisms un bruņota laupīšana Somālijas piekrastē arvien apdraud kuģošanu šajā apgabalā un īpaši Pasaules pārtikas programmas organizēto pārtikas palīdzības sniegšanu Somālijas iedzīvotājiem.

               (4)

               Apvienoto Nāciju Organizācijas Drošības padome 2010. gada 23. novembrī pieņēma Rezolūciju 1950 (2010).

               (5)

               Eiropas Savienības militārā operācija, kas minēta Vienotajā rīcībā 2008/851/KĀDP (“ES militārās operācijas”) būtu jāpagarina līdz 2012. gada 12. decembrim.

               (6)

               To personu definīcija, kuras, iespējams, tiks pārvietotas saskaņā ar Vienotās rīcības 2008/851/KĀDP 12. pantu, būtu jāprecizē atbilstīgi Apvienoto Nāciju Organizācijas Jūras tiesību konvencijas noteikumiem.

               (7)

               Vienotā rīcība 2008/851/KĀDP ir jāgroza, ņemot vērā pieredzi, kas gūta ES militārās operācijas pirmajos divos gados, lai varētu veikt aizdomās turamo personu fizisku raksturiezīmju apkopošanu un dažu personas datu, piemēram, pirkstu nospiedumu, pārsūtīšanu ar mērķi atvieglot šādu personu identificēšanu un izsekošanu un viņu iespējamo saukšanu pie atbildības. Šāda datu apstrāde būtu jāveic, ievērojot Līguma par Eiropas Savienību 6. pantu.

               (8)

               Praktisku apsvērumu dēļ ir jāparedz arī iespēja apmainīties ar klasificētu informāciju operāciju norises vietā.

               (9)

               Tāpēc Vienotā rīcība 2008/851/KĀDP būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Ar šo Vienoto rīcību 2008/851/KĀDP groza šādi.

               1.

               Vienotās rīcības 2. panta e) punktu aizstāj ar šādu punktu:

                           “e)

                           īstenojot tiesvedību, kam valstis pilnvarotas saskaņā ar nosacījumiem, kuri paredzēti 12. pantā, zonās, kur tā atrodas, var aizturēt, paturēt apcietinājumā un pārvietot personas, par kurām ir aizdomas, ka tās ir iecerējušas veikt, veic vai ir veikušas pirātismu vai bruņotu laupīšanu, kā minēts Apvienoto Nāciju Organizācijas Jūras tiesību konvencijas 101. un 103. pantā, un aizturēt pirātu vai bruņotu laupītāju kuģus vai kuģus, kas sagrābti, veicot pirātismu vai bruņotu laupīšanu, un kas atrodas pirātu vai bruņotu laupītāju rokās, kā arī īpašumu, kas atrodas šajos kuģos;”.

               2.

               Vienotās rīcības 2. pantam pievieno šādus punktus:

                           “h)

                           ievērojot spēkā esošos tiesību aktus, ievāc tādus datus par e) punktā minētajām personām, kuri attiecas uz īpatnībām, kas var palīdzēt šādas personas identificēt, tostarp pirkstu nospiedumus;

                           i)

                           lai datus izplatītu Interpola kanālos un pārbaudītu tos Interpola datubāzēs, Starptautiskās Kriminālpolicijas organizācijas – Interpola centrālajam valsts birojam (“CVB”) tajā dalībvalstī, kurā atrodas operācijas štābs, un izmantojot procedūras, par kurām vienojas ES operācijas komandieris un CVB vadītājs, nosūta šādus datus:

                                       —

                                       e) punktā minēto personu personas datus, kuri attiecas uz īpatnībām, kas var palīdzēt šādas personas identificēt, tostarp pirkstu nospiedumus, kā arī šādu informāciju, izņemot citus personas datus – uzvārdu, pirmslaulību uzvārdu, vārdus un visus pseidonīmus vai pieņemtos vārdus, dzimšanas datumu un vietu, valstspiederību, dzimumu, dzīvesvietu, profesiju un atrašanās vietu, datus par vadītāja apliecībām, identifikācijas dokumentiem un pases datus. Pēc tam, kad šādi personas dati ir nodoti Interpolam, Atalanta tos neglabā,

                                       —

                                       datus par iekārtām, kurus šādas personas izmanto.”

               3.

               Vienotās rīcības 12. panta 1. punktu aizstāj ar šādu punktu:
               “1.   Pamatojoties uz Somālijas piekrišanu tam, ka dalībvalstis vai trešās valstis īsteno savu jurisdikciju, no vienas puses, un ANO Jūras tiesību konvencijas 105. pantu, no otras puses, personas, par kurām ir aizdomas, ka Somālijas teritoriālajos ūdeņos vai atklātā jūrā tās ir iecerējušas veikt, veic vai ir veikušas pirātiskas darbības vai bruņotas laupīšanas, kā minēts Apvienoto Nāciju Organizācijas Jūras tiesību konvencijas 101. un 103. pantā, un ko aiztur un patur apcietinājumā nolūkā īstenot tiesvedību, kā arī īpašumus, kas kalpojuši šo aktu veikšanai, nodod:

                           —

                           tās operācijā piedalošās dalībvalsts vai trešās valsts kompetentajām iestādēm, ar kuras kuģi veikta aizturēšana, vai

                           —

                           ja šī valsts nevar vai nevēlas īstenot savu jurisdikciju – tai dalībvalstij vai trešai valstij, kas vēlas īstenot savu jurisdikciju pār iepriekšminētajām personām un īpašumu.”

               4.

               Vienotās rīcības 15. pantam pievieno šādu punktu:
               “3.   Ar šo AP ir pilnvarots, pamatojoties uz savstarpīguma principu, nodot Amerikas Savienoto Valstu vadītajiem Koalīcijas jūras spēkiem (“KJS”), proti, to štābam, un ES militārās operācijas vietā klātesošām trešām valstīm, kas nepiedalās KJS, un starptautiskām organizācijām ES klasificētu informāciju un dokumentus, kuri izstrādāti ES militārās operācijas mērķim RESTREINT UE pakāpē, ja šāda informācijas nodošana uz vietas ir vajadzīga operatīvu iemeslu dēļ, saskaņā ar Padomes drošības reglamentu un ievērojot vienošanās starp AP un iepriekš norādīto trešo personu kompetentajām iestādēm.”

               5.

               Vienotās rīcības 16. panta 3. punktu aizstāj ar šādu punktu:
               “3.   ES militārā operācija beidzas 2012. gada 12. decembrī.”

         2. pants
   Šis lēmums stājas spēkā tā pieņemšanas dienā.

      Briselē, 2010. gada 7. decembrī

            Padomes vārdā –

            priekšsēdētājs

         D. REYNDERS

      (1)  OV L 301, 12.11.2008., 33. lpp.

      (2)  OV L 322, 9.12.2009., 27. lpp.

      (3)  OV L 210, 11.8.2010., 33. lpp.


title: Eiropas Parlamenta un Padomes Lēmums (2003. gada 18. decembris) par elastības fonda izmantošanu nolūkā atjaunot un rekonstruēt Irāku saskaņā ar 1999. gada 6. maija Iestāžu nolīguma 24. punktu

text:
Svarīgs juridisks paziņojums

|

32004D0155

Oficiālais Vēstnesis L 054 , 23/02/2004 Lpp. 0001 - 0002

		Eiropas Parlamenta un Padomes Lēmums(2003. gada 18. decembris)par elastības fonda izmantošanu nolūkā atjaunot un rekonstruēt Irāku saskaņā ar 1999. gada 6. maija Iestāžu nolīguma 24. punktu(2004/155/EK)EIROPAS PARLAMENTS UN EIROPAS SAVIENĪBAS PADOME,ņemot vērā Iestāžu nolīgumu par budžeta disciplīnu un budžeta procedūras uzlabošanu, kas 1999. gada 6. maijā noslēgts starp Eiropas Parlamentu, Padomi un Komisiju [1], un jo īpaši tā 24. punktu,ņemot vērā Komisijas priekšlikumu [2],tā kā:(1) Pēc Eiropadomes 2003. gada 19. un 20. jūnija sēdes Salonikos Komisija ieteica piedalīties Eiropas ieguldījumā ar Kopienas ieguldījumu 200 miljonu eiro apmērā laika posmā no 2003. gada līdz 2004. gadam, 2003. gadā ieguldot 40 miljonus eiro, bet 2004. gadā – 160 miljonus eiro.(2) Summa, kas tika paredzēta 2004. gadam, netika iezīmēta 2004. gada provizoriskajā budžeta projektā. Tādēļ Komisija ir ieteikusi iekļaut 160 miljonus eiro speciālā budžeta pozīcijā, kas izveidota ar 2004. gada provizoriskā budžeta projekta grozījumu vēstuli Nr. 1 (pozīcija Nr. 19 08 07). 2003. gada 24. novembra saskaņošanas sanāksmē Eiropas Parlaments un Padome apstiprināja šo grozījumu vēstuli, kas paredz 160 miljonu eiro iekļaušanu pozīcijā, kas izveidota "Palīdzībai Irākas atjaunošanai un rekonstrukcijai", un elastības fonda izmantošanu 95 miljonu eiro apmērā,IR PIEŅĒMUŠI ŠO LĒMUMU.1. pantsEiropas Savienības kopbudžetā 2004. finanšu gadam (turpmāk tekstā – "2004. gada budžets") izmanto elastības fondu, lai sniegtu 95000000 eiro lielu summu saistību apropriācijās.Minēto summu izmanto, lai finansētu atbalstu Irākas atjaunošanai un rekonstruēšanai, kas ietverta 2004. gada finanšu plāna 4. pozīcijā "Ārējās darbības" jaunā pozīcijā Nr. 19 08 07.2. pantsŠo lēmumu publicē Eiropas Savienības Oficiālajā Vēstnesī reizē ar 2004. gada budžetu.Strasbūrā, 2003. gada 18. decembrīEiropas Parlamenta vārdā —priekšsēdētājsPat CoxPadomes vārdā —priekšsēdētājsGianluigi Magri[1] OV C 172, 18.6.1999., 1. lpp. Nolīgums grozīts ar Eiropas Parlamenta un Padomes Lēmumu 2003/429/EK (OV L 147, 14.6.2003., 25. lpp.).[2] Oficiālajā Vēstnesī vēl nav publicēts.--------------------------------------------------


title: 2012/673/ES: Padomes Lēmums ( 2012. gada 25. oktobris ) par to, lai Kipra sāktu DNS datu automatizētu apmaiņu

text:
               31.10.2012

               LV

               Eiropas Savienības Oficiālais Vēstnesis

               L 302/12

         PADOMES LĒMUMS
   (2012. gada 25. oktobris)
   par to, lai Kipra sāktu DNS datu automatizētu apmaiņu
   (2012/673/ES)
   EIROPAS SAVIENĪBAS PADOME,
   ņemot vērā Padomes Lēmumu 2008/615/TI (2008. gada 23. jūnijs) par pārrobežu sadarbības pastiprināšanu, jo īpaši apkarojot terorismu un pārrobežu noziedzību (1), un jo īpaši tā 2. panta 3. punktu un 25. pantu,
   ņemot vērā Padomes Lēmumu 2008/616/TI (2008. gada 23. jūnijs) par to, kā īstenot Lēmumu 2008/615/TI (2), un jo īpaši tā 20. pantu un pielikuma 4. nodaļu,
   tā kā:

               (1)

               Saskaņā ar Protokolu par pārejas noteikumiem, kas pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam, tādu aktu tiesiskās sekas, kurus Savienības iestādes un struktūras pieņēmušas, pirms stājās spēkā Lisabonas līgums, paliek nemainīgas tiktāl, ciktāl minētie akti netiks atcelti, anulēti vai grozīti, piemērojot Līgumus.

               (2)

               Tādējādi Lēmuma 2008/615/TI 25. pants ir piemērojams, un Padomei ir jāpieņem vienprātīgs lēmums par to, vai dalībvalstis ir īstenojušas minētā lēmuma 6. nodaļas noteikumus.

               (3)

               Lēmuma 2008/616/TI 20. pantā ir noteikts, ka Lēmuma 2008/615/TI 25. panta 2. punktā minētos lēmumus pieņem, pamatojoties uz izvērtējuma ziņojumiem, ko izstrādā ar anketas palīdzību. Attiecībā uz datu automatizētu apmaiņu saskaņā ar Lēmuma 2008/615/TI 2. nodaļu izvērtējuma ziņojuma pamatā ir izvērtējuma inspekcija un izmēģinājuma darbības.

               (4)

               Saskaņā ar Lēmuma 2008/615/TI 36. panta 2. punktu Kipra ir informējusi Padomes Ģenerālsekretariātu par valsts DNS analīzes datnēm, kam piemēro minētā lēmuma 2. līdz 6. pantu, un par minētā lēmuma 3. panta 1. punktā minētās automātiskās meklēšanas nosacījumiem.

               (5)

               Saskaņā ar Lēmuma 2008/616/TI pielikuma 4. nodaļas 1.1. punktu Padomes attiecīgās darba grupas izstrādātā anketa attiecas uz katru no datu automatizētās apmaiņas veidiem, un dalībvalstij tā ir jāaizpilda, tiklīdz dalībvalsts uzskata, ka tā izpilda priekšnosacījumus, lai veiktu attiecīgās kategorijas datu apmaiņu.

               (6)

               Kipra ir aizpildījusi anketu par datu aizsardzību un anketu par DNS datu apmaiņu.

               (7)

               Kipra ir veikusi sekmīgas izmēģinājuma darbības ar Austriju.

               (8)

               Kiprā ir notikusi izvērtējuma inspekcija, un Austrijas izvērtējuma grupa ir sagatavojusi ziņojumu par izvērtējuma inspekciju un nosūtījusi to Padomes attiecīgajai darba grupai.

               (9)

               Padomei ir iesniegts vispārējs izvērtējuma ziņojums, kurā apkopoti anketas, izvērtējuma inspekcijas un izmēģinājuma darbību rezultāti attiecībā uz DNS datu apmaiņu,

         IR PIEŅĒMUSI ŠO LĒMUMU.
   1. pants
   Attiecībā uz DNS datu automatizētu meklēšanu un salīdzināšanu Kipra ir pilnībā īstenojusi Lēmuma 2008/615/TI 6. nodaļā paredzētos vispārējos datu aizsardzības noteikumus un no šā lēmuma spēkā stāšanās dienas ir tiesīga saņemt un sniegt personas datus atbilstīgi minētā lēmuma 3. un 4. pantam.
   2. pants
   Šis lēmums stājas spēkā tā pieņemšanas dienā.

      Luksemburgā, 2012. gada 25. oktobrī

            Padomes vārdā –

            priekšsēdētāja

         E. MAVROU

      (1)  OV L 210, 6.8.2008., 1. lpp.

      (2)  OV L 210, 6.8.2008., 12. lpp.


title: 2013/557/ES: Eiropas Parlamenta Lēmums ( 2013. gada 17. aprīlis ) par Eiropas Elektronisko komunikāciju regulatoru iestādes kontu slēgšanu attiecībā uz 2011. finanšu gadu

text:
               16.11.2013

               LV

               Eiropas Savienības Oficiālais Vēstnesis

               L 308/168

         EIROPAS PARLAMENTA LĒMUMS
   (2013. gada 17. aprīlis)
   par Eiropas Elektronisko komunikāciju regulatoru iestādes kontu slēgšanu attiecībā uz 2011. finanšu gadu
   (2013/557/ES)
   EIROPAS PARLAMENTS,

               —

               ņemot vērā Eiropas Elektronisko komunikāciju regulatoru iestādes 2011. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Elektronisko komunikāciju regulatoru iestādes biroja 2011. finanšu gada pārskatiem ar Biroja atbildēm (1),

               —

               ņemot vērā Padomes 2013. gada 12. februāra ieteikumu (05753/2013 – C7-0041/2013),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2009. gada 25. novembra Regulu (EK) 1211/2009, ar ko izveido Eiropas Elektronisko komunikāciju regulatoru iestādi (BEREC) un biroju (4), un jo īpaši tās 13. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0066/2013),

               1.

               apstiprina Eiropas Elektronisko komunikāciju regulatoru iestādes kontu slēgšanu attiecībā uz 2011. finanšu gadu;

               2.

               uzdod priekšsēdētājam šo lēmumu nosūtīt Eiropas Elektronisko komunikāciju regulatoru iestādes administratīvajam vadītājam, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 388, 15.12.2012., 8. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 337, 18.12.2009., 1. lpp.

      (5)  OV L 357, 31.12.2002., 72. lpp.


title: Padomes Lēmums (ES, Euratom) 2015/1790 (2015. gada 1. oktobris), ar ko laikposmam no 2015. gada 21. septembra līdz 2020. gada 20. septembrim ieceļ Eiropas Ekonomikas un sociālo lietu komitejas locekļus

text:
               7.10.2015

               LV

               Eiropas Savienības Oficiālais Vēstnesis

               L 260/23

         PADOMES LĒMUMS (ES, EURATOM) 2015/1790
   (2015. gada 1. oktobris),
   ar ko laikposmam no 2015. gada 21. septembra līdz 2020. gada 20. septembrim ieceļ Eiropas Ekonomikas un sociālo lietu komitejas locekļus
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 300. panta 2. punktu un 302. pantu,
   ņemot vērā Eiropas Atomenerģijas kopienas dibināšanas līgumu un jo īpaši tā 106.a pantu,
   ņemot vērā Padomes Lēmumu (ES) 2015/1157 (2015. gada 14. jūlijs), ar ko nosaka Eiropas Ekonomikas un sociālo lietu komitejas sastāvu (1),
   ņemot vērā katras dalībvalsts iesniegtos priekšlikumus,
   pēc apspriešanās ar Eiropas Komisiju,
   tā kā:

               (1)

               Ievērojot Padomes Lēmumu 2010/570/ES, Euratom (2), Eiropas Ekonomikas un sociālo lietu komitejas pašreizējo locekļu pilnvaru termiņš beidzas 2015. gada 20. septembrī. Tādēļ būtu jāieceļ locekļi piecu gadu laikposmam no 2015. gada 21. septembra.

               (2)

               Katrai dalībvalstij tika lūgts iesniegt Padomei kandidātu sarakstu, kurā ietverti pārstāvji no darba devēju organizācijām, darba ņēmēju organizācijām un citām organizācijām, kas pārstāv pilsonisko sabiedrību, jo īpaši sociālekonomiskajā, pilsoniskajā, profesionālajā un kultūras jomā, lai ieceltu tos par Eiropas Ekonomikas un sociālo lietu komitejas locekļiem.

               (3)

               Padome 2015. gada 18. septembrī pieņēma Lēmumu (ES, Euratom)2015/1600 (3), ieceļot Beļģijas, Bulgārijas, Čehijas Republikas, Dānijas, Vācijas, Igaunijas, Grieķijas, Spānijas, Francijas, Horvātijas, Itālijas, Kipras, Latvijas, Luksemburgas, Ungārijas, Maltas, Austrijas, Polijas, Portugāles, Rumānijas, Slovēnijas, Slovākijas, Somijas, Zviedrijas un Apvienotās Karalistes valdību izvirzītos locekļus, kā arī deviņus Nīderlandes valdības izvirzītos locekļus laikposmam no 2015. gada 21. septembra līdz 2020. gada 20. septembrim. Tos locekļus, kuru kandidatūras nebija paziņotas Padomei līdz 2015. gada 8. septembrim, Lēmumā (ES, Euratom) 2015/1600 nevarēja iekļaut.

               (4)

               2015. gada 14. septembrī un 2015. gada 17. septembrī Padomei tika iesniegts Nīderlandes valdības ierosinātais saraksts ar trim locekļiem, kā arī Lietuvas valdības ierosinātais locekļu saraksts. Minētie locekļi būtu jāieceļ amatā uz to pašu laikposmu, proti, no 2015. gada 21. septembra līdz 2020. gada 20. septembrim, kas piemērojams locekļiem, kuri iecelti ar Lēmumu (ES, Euratom) 2015/1600. Tādēļ šis lēmums būtu jāpiemēro ar atpakaļejošu spēku no 2015. gada 21. septembra,

         IR PIEŅĒMUSI ŠO LĒMUMU.
   1. pants
   Ar šo par Eiropas Ekonomikas un sociālo lietu komitejas locekļiem laikposmam no 2015. gada 21. septembra līdz 2020. gada 20. septembrim ieceļ personas, kuras uzskaitītas šā lēmuma pielikumā.
   2. pants
   Šis lēmums stājas spēkā tā pieņemšanas dienā.
   To piemēro no 2015. gada 21. septembra.

      Luksemburgā, 2015. gada 1. oktobrī

            Padomes vārdā –

            priekšsēdētājs

         E. SCHNEIDER

      (1)  OV L 187, 15.7.2015., 28. lpp.

      (2)  Padomes Lēmums 2010/570/ES, Euratom (2010. gada 13. septembris), ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekļus (OV L 251, 25.9.2010., 8. lpp.).

      (3)  Padomes Lēmums (ES, Euratom) 2015/1600 (2015. gada 18. septembris), ar ko laikposmam no 2015. gada 21. septembra līdz 2020. gada 20. septembrim ieceļ Eiropas Ekonomikas un sociālo lietu komitejas locekļus (OV L 248, 24.9.2015., 53. lpp.).

      PIELIKUMS

         ПРИЛОЖЕНИЕ – ANEXO – PŘÍLOHA – BILAG – ANHANG – LISA

         ΠΑΡΑΡΤΗΜΑ – ANNEX – ANNEXE – PRILOG – ALLEGATO – PIELIKUMS

         PRIEDAS – MELLÉKLET – ANNESS – BIJLAGE – ZAŁĄCZNIK

         ANEXO – ANEXĂ – PRÍLOHA – PRILOGA – LIITE – BILAGA

         Членове/Miembros/Členové/Medlemmer/Mitglieder/Liikmed

         Μέλη/Members/Membres/Članovi/Membri/Locekļi

         Nariai/Tagok/Membri/Leden/Członkowie

         Membros/Membri/Členovia/Člani/Jäsenet/Ledamöter

      LIETUVA
      Mr Alfredas JONUŠKA
      Director General, Šiauliai Chamber of Commerce, Industry and Crafts
      Mr Linas LASIAUSKAS
      Director General, Lithuanian Apparel and Textile Industry Association
      Mr Gintaras MORKIS
      Deputy Director-General, Lithuanian Confederation of Industrialists
      Ms Tatjana BABRAUSKIENĖ
      International secretary, Lithuanian Education Trade Union
      Ms Daiva KVEDARAITĖ
      International secretary, Lithuanian Trade Union “Solidarity”
      Ms Irena PETRAITIENĖ
      Chair, Lithuanian civil servants', budget and public institutions employees' trade union
      Mr Mindaugas MACIULEVIČIUS
      Director, Agricultural cooperative “Lithuanian Quality”
      Mr Vitas MAČIULIS
      Business Consultant, State Research Institute of Physical and Technological Sciences Centre
      President, Lithuanian Solar Energy Association
      Ms Indrė VAREIKYTĖ
      Director, Public Institution “SOS Projects”
      NEDERLAND
      Mr Joost VAN IERSEL
      Former Chairman of The Hague Chamber of Commerce
      Lecturer and author of articles on political economy and Europe
      Mr Johannes Gertrudis Wilhelmina SIMONS
      Chair of the seniors of the Benelux Interuniversity Association of Transport Economists (BIVEC)
      Emeritus Professor of Transport Economics, Free University of Amsterdam
      Mr Cornelis Willibrordus Maria LUSTENHOUWER
      Director/General Counsel and Chief Compliance Officer of Delta N.V. in Middelburg (NL)


title: European Parliament decision on the request for defence of the immunity and privileges of Koldo Gorostiaga (2004/2102(IMM))

text:
Svarīgs juridisks paziņojums

|

52005DP0024

Oficiālais Vēstnesis 304 E , 01/12/2005 Lpp. 0091 - 0092

		P6_TA(2005)0024Prasība aizstāvēt Koldo Gorostiaga deputāta neaizskaramībuEiropas Parlamenta lēmums par pieprasījumu aizstāvēt Koldo Gorostiaga neaizskaramību un privilēģijas (2004/2102(IMM))Eiropas Parlaments,- ņemot vērā Koldo Gorostiaga 2004. gada 7. jūlijā iesniegto un 2004. gada 22. jūlijā plenārsēdē paziņoto pieprasījumu aizstāvēt viņa neaizskaramību sakarā ar tiesvedību Francijas tiesā,- ņemot vērā 1965. gada 8. aprīļa Protokola par Eiropas Kopienu privilēģijām un neaizskaramību 8., 9. un 10. pantu un 1976. gada 20. septembra Akta par Eiropas Parlamenta deputātu ievēlēšanu tiešās vispārējās vēlēšanās 6. panta 2. punktu,- ņemot vērā Eiropas Kopienu Tiesas spriedumus 1964. gada 12. maijā un 1986. gada 10. jūlijā [1],- ņemot vērā Reglamenta 6. panta 3. punktu un 7. pantu,- ņemot vērā Juridiskās komitejas ziņojumu (A6-0006/2005),A. tā kā Koldo Gorostiaga tika ievēlēts Eiropas Parlamenta piektajās tiešajās vēlēšanās 1999. gada 13. jūnijā, tā kā viņa pilnvaras tika pārbaudītas 1999. gada 15. decembrī [2] un viņa pilnvaru laiks beidzās 2004. gada 19. jūlijā;B. tā kā Koldo Gorostiaga sūdzas, ka Parīzes Pirmās instances tiesa arestēja noteiktu summu viņa naudas, un tā kā viņš apgalvo, ka šos līdzekļus viņam samaksāja Parlaments;C. tā kā Koldo Gorostiaga apgalvo, ka viņa attiecīgā īpašuma arests bija Protokola par privilēģijām un neaizskaramību pārkāpums;D. tā kā Koldo Gorostiaga sūdzas, ka Parīzes Apelācijas tiesas otrā izmeklēšanas palāta 2004. gada 11. jūnija spriedumā norādījusi, ka par viņu "tiek veikta izmeklēšana", un ka tas bija Protokola par privilēģijām un neaizskaramību pārkāpums;E. tā kā, pamatojoties uz iesniegtajiem pierādījumiem, Parlamenta deputāta neaizskaramību Koldo Gorostiaga neaizsargā attiecībā ne pret vienu no prasībām, par kurām Eiropas Parlamenta priekšsēdētājs ir informēts,1. nolemj neaizstāvēt Koldo Gorostiaga neaizskaramību un privilēģijas.[1] Skatīt lietu Nr.101/63 Wagner v. Fohrmann and Krier [1964] ECR 195 un lietu Nr.149/85 Wybot v. Faure and others [1986] ECR 2391.[2] Eiropas Parlamenta lēmums par deputātu pilnvaru pārbaudi pēc piektajām tiešajām Eiropas Parlamenta vēlēšanām no 1999. gada 10. jūnija līdz 13. jūnijam (OV C 296, 18.10.2000., 93. lpp.).--------------------------------------------------


title: 2005/456/EK, Euratom: Padomes Lēmums (2005. gada 13. jūnijs), ar ko ieceļ Eiropas Ekonomikas un sociālo lietu komitejas locekli

text:
               23.6.2005

               LV

               Eiropas Savienības Oficiālais Vēstnesis

               L 160/27

         PADOMES LĒMUMS
   (2005. gada 13. jūnijs),
   ar ko ieceļ Eiropas Ekonomikas un sociālo lietu komitejas locekli
   (2005/456/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 259. pantu,
   ņemot vērā Eiropas Atomenerģijas kopienas dibināšanas līgumu, un jo īpaši tā 167. pantu,
   ņemot vērā Padomes Lēmumu 2002/758/EK, Euratom (2002. gada 17. septembris), ar ko ieceļ Eiropas Ekonomikas un sociālo lietu komitejas locekļus laikposmam no 2002. gada 21. septembra līdz 2006. gada 20. septembrim (1),
   ņemot vērā Itālijas valdības izvirzīto kandidatūru,
   ņemot vērā Komisijas atzinumu,
   tā kā:
   pēc Giacomino TARICCO kunga atkāpšanās no amata, par ko Padomei paziņots 2004. gada 28. oktobrī, ir atbrīvojusies viena Eiropas Ekonomikas un sociālo lietu komitejas locekļa vieta,
   IR NOLĒMUSI ŠĀDI.
   1. pants
   Ar šo uz atlikušo pilnvaru laiku līdz 2006. gada 20. septembrim Eiropas Ekonomikas un sociālo lietu komitejas locekļa amatā tiek iecelts Angelo GRASSO kungs, aizstājot Giacomino TARICCO kungu.
   2. pants
   Šo lēmumu publicē Eiropas Savienības Oficiālajā Vēstnesī.
   Tas stājas spēkā pieņemšanas dienā.

      Luksemburgā, 2005. gada 13. jūnijā

            Padomes vārdā —

            priekšsēdētājs

         J. ASSELBORN

      (1)  OV L 253, 21.9.2002., 9. lpp.


title: 2007/745/EK: Padomes Lēmums ( 2007. gada 28. septembris ), lai parakstītu un provizoriski piemērotu Nolīgumu starp Eiropas Kopienu un Šveices Konfederāciju audiovizuālajā jomā, ar kuru paredz noteikumus un nosacījumus Šveices Konfederācijas dalībai Kopienas programmā Media 2007 , un Nobeiguma aktu

text:
               21.11.2007

               LV

               Eiropas Savienības Oficiālais Vēstnesis

               L 303/9

         PADOMES LĒMUMS
   (2007. gada 28. septembris),
   lai parakstītu un provizoriski piemērotu Nolīgumu starp Eiropas Kopienu un Šveices Konfederāciju audiovizuālajā jomā, ar kuru paredz noteikumus un nosacījumus Šveices Konfederācijas dalībai Kopienas programmā Media 2007, un Nobeiguma aktu
   (2007/745/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 150. panta 4. punktu un 157. panta 3. punktu saistībā ar 300. panta 2. punkta pirmo teikumu,
   ņemot vērā Komisijas priekšlikumu,
   tā kā:

               (1)

               Eiropas Parlamenta un Padomes Lēmumā Nr. 1718/2006/EK (2006. gada 15. novembris) par atbalsta programmas īstenošanu Eiropas audiovizuālajā nozarē (Media 2007) (1) un jo īpaši tā 8. pantā noteikts, ka programmā var piedalīties arī valstis, kuras ir Eiropas Padomes Konvencijas par pārrobežu televīziju puses un kuras nav EBTA valstis, kas ir EEZ līguma puses, vai Eiropas Savienības kandidātvalstis, ar nosacījumu, ka ir piešķirtas papildu apropriācijas saskaņā ar nosacījumiem, par ko jāvienojas attiecīgajām pusēm.

               (2)

               Padome ir pilnvarojusi Komisiju Eiropas Kopienas vārdā risināt sarunas par nolīgumu, ar kuru Šveices Konfederācijai dod iespēju piedalīties Kopienas programmā Media 2007, un par minētā nolīguma nobeiguma aktu.

               (3)

               Sarunas noslēdzās 2007. gada 2. jūlijā, kad tika parafēts projekts Nolīgumam starp Eiropas Kopienu un Šveices Konfederāciju audioviziālajā jomā, ar kuru paredz noteikumus un nosacījumus Šveices Konfederācijas dalībai Kopienas programmā Media 2007 (turpmāk – “Nolīgums”), un tā Nobeiguma aktam.

               (4)

               Nolīguma 13. pantā noteikts, ka to provizoriski piemēro no 2007. gada 1. septembra.

               (5)

               Nolīgums un Nobeiguma akts būtu jāparaksta, ņemot vērā to noslēgšanu vēlāk,

         IR NOLĒMUSI ŠĀDI.
   1. pants
   Ar šo Kopienas vārdā tiek apstiprināta Nolīguma parakstīšana starp Eiropas Kopienu un Šveices Konfederāciju audiovizuālajā jomā, ar kuru paredz noteikumus un nosacījumus Šveices Konfederācijas dalībai Kopienas programmā Media 2007 (turpmāk – “Nolīgums”), un Nobeiguma akta parakstīšana, ņemot vērā to noslēgšanu.
   Nolīguma un Nobeiguma akta teksti ir pievienoti šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas Kopienas vārdā parakstīt Nolīgumu un Nobeiguma aktu, ņemot vērā to noslēgšanu.
   3. pants
   Nolīgumu provizoriski piemēro no 2007. gada 1. septembra.
   4. pants
   Komisija pārstāv Kopienu Apvienotajā komitejā, kas izveidota ar Nolīguma 8. pantu.
   5. pants
   Nolīgums ir saistīts ar septiņiem Nolīgumiem ar Šveici, kas parakstīti 1999. gada 21. jūnijā un noslēgti ar Padomes un Komisijas 2002. gada 4. aprīļa Lēmumu 2002/309/EK, Euratom
       (2).
   Nolīgumu nepagarina vai par to nerīko atkārtotas sarunas saskaņā ar tā 12. pantu, ja ir izbeigti šā panta pirmajā daļā minētie nolīgumi.
   6. pants
   Šo lēmumu publicē Eiropas Savienības Oficiālajā Vēstnesī.

      Briselē, 2007. gada 28. septembrī

            Padomes vārdā —

            priekšsēdētājs

         M. PINHO

      (1)  OV L 327, 24.11.2006., 12. lpp.

      (2)  OV L 114, 30.4.2002., 1. lpp.
    ---documentbreak---

               21.11.2007

               LV

               Eiropas Savienības Oficiālais Vēstnesis

               L 303/11

         NOLĪGUMS
   starp Eiropas Kopienu un Šveices Konfederāciju audiovizuālajā jomā, ar kuru paredz noteikumus un nosacījumus Šveices Konfederācijas dalībai kopienas programmā Media 2007

   EIROPAS KOPIENA, turpmāk – “Kopiena”,
   no vienas puses, un
   ŠVEICES KONFEDERĀCIJA, turpmāk – “Šveice”,
   no otras puses,
   turpmāk kopā – “Līgumslēdzējas puses”,
   TĀ KĀ Kopiena saskaņā ar Eiropas Parlamenta un Padomes Lēmumu Nr. 1718/2006/EK (2006. gada 15. novembris) par atbalsta programmas īstenošanu Eiropas audiovizuālajā nozarē (Media 2007) (1), (turpmāk – “programmas Media 2007 izveides lēmums”) ir izveidojusi atbalsta programmu Eiropas audiovizuālajā nozarē,
   TĀ KĀ programmas Media 2007 izveides lēmuma 8. pantā ir noteikts, ka ar konkrētiem nosacījumiem programmā var piedalīties trešās valstis, kuras ir Eiropas Padomes Konvencijas par pārrobežu televīziju puses un kuras nav EBTA valstis, kas ir EEZ līguma puses, vai Eiropas Savienības kandidātvalstis, pamatojoties uz papildu apropriācijām un īpašiem pasākumiem, par ko jāvienojas attiecīgajām pusēm,
   TĀ KĀ atbilstīgi iepriekšminētajam noteikumam, pirms šādas trešās valstis uzsāk dalību programmā, tiek pārbaudīta to valsts tiesību aktu saderība ar attiecīgo acquis communautaire,
   TĀ KĀ Šveice piedalījās programmās Media Plus un Media Training, kas beidzās 2006. gada 31. decembrī,
   TĀ KĀ Šveice ir apņēmusies pilnveidot savu tiesību aktu sistēmu, lai nodrošinātu vajadzīgo saderību ar acquis communautaire; tā kā tādējādi šā nolīguma spēkā stāšanās dienā Šveice atbilst līdzdalības nosacījumiem, kas paredzēti programmas Media 2007 izveides lēmuma 8. pantā,
   TĀ KĀ jo īpaši sadarbība starp Kopienu un Šveici, kas vērsta uz programmā Media 2007 izvirzīto mērķu sasniegšanu, ņemot vērā starptautisko sadarbību, kurā iesaistījusies Kopiena un Šveice, pēc būtības bagātina dažādu atbilstīgi minētajai programmai veiktu darbību ietekmi un uzlabo cilvēkresursu kvalifikāciju Kopienā un Šveicē,
   TĀ KĀ abas Līgumslēdzējas puses ir ieinteresētas plašākas sadarbības ietvaros attīstīt Eiropas audiovizuālo programmu nozari,
   TĀ KĀ Līgumslēdzējas puses attiecīgi cer, ka Šveices līdzdalība programmā Media 2007 būs abpusēji izdevīga,
   IR VIENOJUŠĀS PAR TURPMĀKO.
   1. pants
   Priekšmets
   Ar šo nolīgumu izveidotās sadarbības starp Kopienu un Šveici mērķis ir Šveices līdzdalība visos programmas Media 2007 pasākumos. Ja vien šajā nolīgumā nav noteikts citādi, sadarbība notiks, pienācīgi ņemot vērā programmas Media 2007 izveides lēmumā noteiktos mērķus, kritērijus, kārtību un termiņus.
   2. pants
   Tiesību aktu sistēmu saderība
   Lai šā nolīguma spēkā stāšanas dienā izpildītu programmas Media 2007 izveides lēmumā paredzētos līdzdalības nosacījumus, Šveice īsteno I pielikumā aprakstītos pasākumus, lai pilnveidotu savu tiesību aktu sistēmu nolūkā panākt vajadzīgo saderību ar acquis communautaire.
   3. pants
   Tiesības piedalīties programmā
   Ja vien šajā nolīgumā nav noteikts citādi:

               1)

               Nosacījumi Šveices organizāciju un personu līdzdalībai katrā no pasākumiem ir tādi paši, kādus piemēro Kopienas dalībvalstu organizācijām un personām.

               2)

               Šveices iestāžu, organizāciju un personu tiesības piedalīties programmā reglamentē attiecīgi noteikumi programmas Media 2007 izveides lēmumā.

               3)

               Lai nodrošinātu programmas Kopienas dimensiju, visos projektos un pasākumos, kuru īstenošanai ir nepieciešamas Eiropas mēroga partnerības, ir jābūt iesaistītam vismaz vienam dalībniekam no kādas Kopienas dalībvalsts, lai projekts vai pasākums būtu atbilstīgs Kopienas finansiālajam atbalstam. Citos projektos un pasākumos ir jābūt nepārprotamai Eiropas un Kopienas dimensijai.

         4. pants
   Procedūras
   1.   Noteikumi un nosacījumi Šveices iestāžu, organizāciju un personu pieteikumu iesniegšanai, izvērtēšanai un atlasei ir tādi paši, kādus piemēro atbilstīgām Kopienas dalībvalstu iestādēm, organizācijām un personām.
   2.   Saskaņā ar attiecīgiem noteikumiem programmas Media 2007 izveides lēmumā Eiropas Kopienu Komisija (turpmāk – “Komisija”), izvēloties neatkarīgus ekspertus, var pieaicināt Šveices ekspertus, lai tie palīdzētu izvērtēt projektus.
   3.   Jebkura saziņa ar Komisiju attiecībā uz pieteikumu iesniegšanas procesu, līgumiem, iesniedzamajiem ziņojumiem un citiem programmas administratīvajiem aspektiem notiek kādā no Kopienas oficiālajām valodām.
   5. pants
   Valsts struktūras
   1.   Šveice valsts mērogā izveido piemērotas struktūras un mehānismus un veic visus citus nepieciešamos pasākumus, lai valstī koordinētu un organizētu programmas Media 2007 īstenošanu saskaņā ar attiecīgajiem noteikumiem programmas Media 2007 izveides lēmumā. Jo īpaši Šveice sadarbībā ar Komisiju apņemas izveidot Media Desk.
   2.   Finansiālā atbalsta maksimālā summa, ko no programmas piešķir Media Desk darbībai, nepārsniedz 50 % no minēto darbību kopējā budžeta.
   6. pants
   Finanšu noteikumi
   Lai segtu izmaksas, ko rada piedalīšanās programmā Media 2007, Šveice katru gadu veic iemaksu Eiropas Kopienas vispārējā budžetā saskaņā ar II pielikumā izklāstītajiem noteikumiem un nosacījumiem.
   7. pants
   Finanšu kontrole
   Noteikumi par finanšu kontroli attiecībā uz Šveices dalībniekiem programmā Media 2007 ir izklāstīti III pielikumā.
   8. pants
   Apvienotā komiteja
   1.   Ar šo izveido apvienoto komiteju.
   2.   Apvienotajā komitejā ir Kopienas pārstāvji un Šveices pārstāvji. Tā pieņem lēmumus, savstarpēji vienojoties.
   3.   Apvienotā komiteja atbild par šā nolīguma pārvaldību un pienācīgu īstenošanu.
   4.   Pēc vienas vai otras Līgumslēdzējas puses pieprasījuma tās apvienotajā komitejā apmainās ar informāciju un apspriežas par pasākumiem, uz kuriem attiecas šis nolīgums, un ar tiem saistītajiem finanšu aspektiem.
   5.   Lai pārrunātu jautājumus par šā nolīguma pienācīgu darbību, apvienotā komiteja sanāk pēc vienas vai otras Līgumslēdzējas puses pieprasījuma. Tā pieņem savu reglamentu un var izveidot darbagrupas, kas palīdz tās pienākumu veikšanā.
   6.   Līgumslēdzējas puses var iesniegt izskatīšanai apvienotajā komitejā jautājumus par domstarpībām saistībā ar šā nolīguma interpretāciju vai piemērošanu. Apvienotā komiteja drīkst atrisināt šādas domstarpības, un apvienotajai komitejai jāiesniedz jebkāda informācija, kas varētu būt lietderīga nolūkā rūpīgi izvērtēt situāciju un rast pieņemamu risinājumu. Tādēļ apvienotā komiteja izskata visas iespējas, kas ļauj nodrošināt šā nolīguma pienācīgu darbību.
   7.   Apvienotā komiteja periodiski pārskata šā nolīguma pielikumus. Pēc vienas vai otras Līgumslēdzējas puses priekšlikuma tā var nolemt izdarīt grozījumus pielikumos.
   9. pants
   Uzraudzība, izvērtēšana un ziņojumi
   Neskarot Kopienas pienākumus programmas uzraudzības un izvērtēšanas jomā saskaņā ar attiecīgajiem noteikumiem programmas Media 2007 izveides lēmumā, Šveices līdzdalību programmā Media 2007 pastāvīgi uzrauga, ņemot vērā partnerību starp Kopienu un Šveici. Lai palīdzētu sagatavot ziņojumus par programmas Media 2007 īstenošanā gūto pieredzi, Šveice iesniedz Komisijai ziņojumus, raksturojot valsts mēroga pasākumus, kas šajā jomā veikti Šveicē. Šveice piedalās visos citos īpašos pasākumos, ko šajā nolūkā ierosina Kopiena.
   10. pants
   Pielikumi
   I, II un III pielikums ir šā nolīguma sastāvdaļa.
   11. pants
   Teritoriālā piemērošana
   Šo nolīgumu piemēro teritorijā, kurā piemēro Eiropas Kopienas dibināšanas līgumu, atbilstīgi minētajā līgumā paredzētajiem nosacījumiem, un Šveices teritorijā.
   12. pants
   Termiņš un izbeigšana
   1.   Šis nolīgums ir noslēgts uz programmas Media 2007 darbības laiku.
   2.   Ja Kopiena pieņem jaunu daudzgadu atbalsta programmu Eiropas audiovizuālajā nozarē, šo nolīgumu var pagarināt vai rīkot atkārtotas sarunas, savstarpēji vienojoties par nosacījumiem.
   3.   Kopiena vai Šveice var izbeigt šo nolīgumu, par savu lēmumu paziņojot otrai pusei. Nolīgumu beidz piemērot 12 mēnešus pēc šādas paziņošanas dienas. Projektus un pasākumus, kas norisinās šā nolīguma izbeigšanas laikā, saskaņā ar šajā nolīgumā izklāstītajiem nosacījumiem turpina līdz to pabeigšanai. Līgumslēdzējas puses, savstarpēji vienojoties, atrisina visus citus jautājumu saistībā ar šā nolīguma izbeigšanas iespējamajām sekām.
   13. pants
   Stāšanās spēkā un provizoriska piemērošana
   Šis nolīgums stājās spēkā pirmā mēneša pirmajā dienā pēc Līgumslēdzēju pušu paziņojuma par attiecīgo procedūru pabeigšanu. To provizoriski piemēro no 2007. gada 1. septembra.
   14. pants
   Valodas
   Šis nolīgums ir sagatavots divos oriģināleksemplāros angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā; visi teksti ir vienlīdz autentiski.

      Съставено в Брюксел на единадесети октомври две хиляди и седма година.
      Hecho en Bruselas, el once de octubre de dos mil siete.
      V Bruselu dne jedenáctého října dva tisíce sedm.
      Udfærdiget i Bruxelles, den ellevte oktober to tusind og syv.
      Geschehen zu Brüssel am elften Oktober zweitausendsieben.
      Kahe tuhande seitsmenda aasta oktoobrikuu üheteistkümnendal päeval Brüsselis.
      Έγινε στις Βρυξέλλες, στις ένδεκα Οκτωβρίου δύο χιλιάδες επτά.
      Done at Brussels on the eleventh day of October in the year two thousand and seven.
      Fait à Bruxelles, le onze octobre deux mille sept.
      Fatto a Bruxelles, addì undici ottobre duemilasette.
      Briselē, divtūkstoš septītā gada vienpadsmitajā oktobrī.
      Priimta du tūkstančiai septintųjų metų spalio vienuoliktą dieną Briuselyje.
      Kelt Brüsszelben, a kétezer-hetedik év október havának tizenegyedik napján.
      Magħmul fi Brussell, fil-ħdax-il jum ta' Ottubru tas-sena elfejn u sebgħa.
      Gedaan te Brussel, de elfde oktober tweeduizend zeven.
      Sporządzono w Brukseli, dnia jedenastego października roku dwa tysiące siódmego.
      Feito em Bruxelas, em onze de Outubro de dois mil e sete.
      Încħeiat la Bruxelles, unsprezece octombrie două mii șapte.
      V Bruseli jedenásteho októbra dvetisícsedem.
      V Bruslju, dne enajstega oktobra leta dva tisoč sedem.
      Tehty Brysselissä yhdentenätoista päivänä lokakuuta vuonna kaksituhattaseitsemän.
      Som skedde i Bryssel den elfte oktober tjugohundrasju.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         За Конфедерация Швейцария
         Por la Confederación Suiza
         Za Švýcarskou konfederaci
         For Det Schweiziske Forbund
         Für die Schweizerische Eidgenossenschaft
         Šveitsi Konföderatsiooni nimel
         Για την Ελβετική Συνομοσπονδία
         For the Swiss Confederation
         Pour la Confédération suisse
         Per la Confederazione svizzera
         Šveices Konfederācijas vārdā
         Šveicarijos Konfederacijos vardu
         a Svájci Államszövetség részéről
         Għall-Konfederazzjoni Żvizzera
         Voor de Zwitserse Bondsstaat
         W imieniu Konfederacji Szwajcarskiej
         Pela Confederação Suíça
         Pentru Confederația Elvețiană
         Za Švajčiarsku konfederáciu
         Za Švicarsko konfederacijo
         Sveitsin valaliiton puolesta
         På Schweiziska edsförbundets vägnar

      (1)  OV L 327, 24.11.2006., 12. lpp.
   I PIELIKUMS
   1. pants
   Raidījumu uztveršanas un retranslācijas brīvība
   1.   Šveice savā teritorijā nodrošina uztveršanas un retranslācijas brīvību televīzijas pārraidēm, kas ir Kopienas dalībvalstu jurisdikcijā, kā noteikts atbilstīgi Padomes Direktīvai 89/552/EEK (1989. gada 3. oktobris) par dažu tādu televīzijas raidījumu veidošanas un apraides noteikumu koordinēšanu, kas ietverti dalībvalstu normatīvajos un administratīvajos aktos (1) (turpmāk – “direktīva “Televīzija bez robežām” ”), saskaņā ar turpmāk izklāstīto kārtību.
   Šveice saglabā tiesības:

               a)

               pārtraukt Kopienas dalībvalsts jurisdikcijā esošas televīzijas raidorganizācijas raidījumu retranslāciju, kas acīmredzami nopietni pārkāpj noteikumus par nepilngadīgo aizsardzību un cilvēka cieņu, kā noteikts direktīvas “Televīzija bez robežām” 22. un 22.a pantā;

               b)

               veikt pasākumus attiecībā uz televīzijas raidorganizāciju, kas reģistrēta Kopienas dalībvalsts teritorijā, bet kuras darbība ir pilnībā vai galvenokārt vērsta uz Šveices teritoriju, ja reģistrācijas vietas izvēle ir notikusi nolūkā izvairīties no tādu noteikumu ievērošanas, kurus piemērotu raidorganizācijai, ja tā atrastos Šveices teritorijā. Šie nosacījumi jāskaidro, ņemot vērā Eiropas Kopienu Tiesas attiecīgo judikatūru.

         2.   Šā panta 1. punktā minētajos gadījumos pasākumus veiks pēc viedokļu apmaiņas apvienotajā komitejā, kas izveidota saskaņā ar šo nolīgumu.
   2. pants
   Sabiedrībai īpaši svarīgi notikumi
   1.   Saskaņā ar direktīvas “Televīzija bez robežām” 3.a pantu Šveice nodrošina, ka tās jurisdikcijā esošās raidorganizācijas ekskluzīvas tiesības uz sabiedrībai īpaši svarīgiem notikumiem, kas iekļauti Kopienas dalībvalsts sarakstā, neizmantos tādā veidā, ka ievērojamai daļai dalībvalsts iedzīvotāju nav iespējas vērot šādus notikumus.
   2.   Saskaņā ar direktīvas “Televīzija bez robežām” 3.a panta noteikumiem Šveice informē Eiropas Komisiju par pasākumiem, ko tā veikusi vai gatavojas veikt šādā nolūkā.
   3. pants
   Eiropas darbu izplatīšanas un veidošanas veicināšana
   Lai īstenotu Eiropas darbu popularizēšanas un izplatīšanas pasākumus, izmanto direktīvas “Televīzija bez robežām” 6. pantā noteikto jēdziena “Eiropas darbs” definīciju.
   4. pants
   Pārejas noteikumi
   Šā pielikuma 1. pantu piemēro no 2009. gada 30. novembra.
   Līdz 2009. gada 30. novembrim turpina piemērot noteikumus, kas izklāstīti 2004. gada 26. oktobra Nolīgumā audiovizuālajā jomā starp Eiropas Kopienu un Šveices Konfederāciju, paredzot noteikumus Šveices Konfederācijas dalībai Kopienas programmās Media Plus un Media Training
       (2), II pielikuma 1. pantā.

      (1)  OV L 298, 17.10.1989., 23. lpp. Direktīvā grozījumi izdarīti ar Eiropas Parlamenta un Padomes Direktīvu 97/36/EK (OV L 202, 30.7.1997., 60. lpp.).

      (2)  OV L 90, 28.3. 2006., 22. lpp.
   II PIELIKUMS
   ŠVEICES FINANSIĀLAIS IEGULDĪJUMS PROGRAMMĀ MEDIA 2007

               1.

               Šveices finansiālais ieguldījums Eiropas Savienības budžetā, lai piedalītos programmā Media 2007, ir šāds (izteikts euro):

                           2007

                           2008

                           2009

                           2010

                           2011

                           2012

                           2013

                           4 205 000

                           5 805 677

                           5 921 591

                           6 039 823

                           6 160 419

                           6 283 427

                           6 408 897

               2.

               Šveices finansiālā ieguldījuma pārvaldībai jo īpaši piemēro Padomes Regulu (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (1), un Komisijas Regulu (EK, Euratom) Nr. 2342/2002 (2002. gada 23. decembris), ar ko paredz īstenošanas kārtību Padomes Regulai (EK, Euratom) Nr. 1605/2002 (2).

               3.

               Šveices pārstāvju un ekspertu ceļa un uzturēšanās izdevumus, kas saistīti ar viņu piedalīšanos Komisijas organizētajās sanāksmēs par programmas īstenošanu, atmaksā Komisija ar tādu pašu pamatojumu un saskaņā ar tādu pašu kārtību, kāda ir spēkā attiecībā uz Kopienas dalībvalstu ekspertiem.

               4.

               Pēc tam, kad uzsākta šā nolīguma provizoriska piemērošana, un katra nākamā gada sākumā Komisija nosūtīs Šveicei pieprasījumu saskaņā ar šo nolīgumu iemaksāt budžetā līdzekļus saistībā ar programmu. Šo iemaksu izsaka euro un pārskaita Komisijas bankas kontā, kas denominēts euro.

               5.

               Šveice iemaksu veic līdz 1. aprīlim, ja līdzekļu pieprasījumu Komisija ir nosūtījusi līdz 1. martam, bet ne vēlāk kā 30 dienas pēc līdzekļu pieprasījuma, ja šādu pieprasījumu Komisija ir nosūtījusi pēc minētās dienas. Jebkurš ieguldījuma samaksas nokavējums būs par pamatu procentu maksājuma uzlikšanai Šveicei par termiņā nesamaksāto summu. Procentu likme atbilst par 3,5 procenta punktiem palielinātai likmei, ko Eiropas Centrālā banka maksājuma termiņa dienā piemēro saviem darījumiem euro.

      (1)  OV L 248, 16.9.2002., 1. lpp. Regulā grozījumi izdarīti ar Regulu (EK, Euratom) Nr. 1995/2006 (OV L 390, 30.12.2006., 1. lpp.).

      (2)  OV L 357, 31.12.2002., 1. lpp. Regulā jaunākie grozījumi izdarīti ar Regulu (EK, Euratom) Nr. 478/2007 (OV L 111, 28.4.2007., 13. lpp.).
   III PIELIKUMS
   FINANŠU KONTROLE ATTIECĪBĀ UZ ŠVEICES DALĪBNIEKIEM PROGRAMMĀ MEDIA 2007

   1. pants
   Tieša saziņa
   Komisija tieši sazinās ar programmas dalībniekiem, kas veic uzņēmējdarbību Šveicē, un to apakšlīgumslēdzējiem. Tie var iesniegt tieši Komisijai jebkuru attiecīgo informāciju un dokumentāciju, kas tiem jāiesniedz, pamatojoties uz šajā nolīgumā minētajiem instrumentiem un uz līgumiem, kas noslēgti to īstenošanai.
   2. pants
   Revīzija
   1.   Saskaņā ar Regulu (EK, Euratom) Nr. 1605/2002 un Regulu (EK, Euratom) Nr. 2342/2002, kā arī citiem šajā nolīgumā minētajiem noteikumiem lēmumos par dotāciju nolīgumiem, kuros iesaistīti programmas dalībnieki, kas veic uzņēmējdarbību Šveicē, var paredzēt zinātnisku, finanšu, tehnoloģiju vai citu revīziju, ko jebkurā laikā programmas dalībnieku vai to apakšlīgumslēdzēju telpās veic Komisijas darbinieki vai citas Komisijas pilnvarotas personas.
   2.   Lai veiktu šādu revīziju, Komisijas darbiniekiem un citām Komisijas pilnvarotām personām ir attiecīga piekļuve telpām, darbiem un dokumentiem, kā arī visai nepieciešamajai informācijai, tostarp informācijai elektroniskā formā. Šīs piekļuves tiesības ir skaidri noteiktas līgumos, kas noslēgti šajā nolīgumā minēto instrumentu īstenošanai.
   3.   Eiropas Kopienu Revīzijas palātai ir tādas pašas tiesības kā Komisijai.
   4.   Revīziju var veikt pēc programmas vai šā nolīguma termiņa beigām saskaņā ar attiecīgajos līgumos paredzētajiem noteikumiem.
   5.   Šveices Federālo revīzijas dienestu iepriekš informē par Šveices teritorijā veicamu revīziju. Šāda informēšana nav juridisks priekšnosacījums šādas revīzijas veikšanai.
   3. pants
   Pārbaudes uz vietas
   1.   Saskaņā ar šo nolīgumu Komisija (un OLAF) ir pilnvarota veikt pārbaudes un kontroli uz vietas Šveices teritorijā atbilstīgi noteikumiem un nosacījumiem, kas paredzēti Padomes Regulā (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām (1).
   2.   Pārbaudes un kontroli uz vietas Komisija sagatavo un veic ciešā sadarbībā ar Šveices Federālo revīzijas dienestu vai citām Šveices Federālā revīzijas dienesta izraudzītām kompetentām Šveices iestādēm, kuras laikus informē par pārbaužu un kontroles priekšmetu, mērķi un tiesisko pamatu, lai tās varētu sniegt vajadzīgo palīdzību. Šādā nolūkā Šveices kompetento iestāžu ierēdņi var piedalīties pārbaudēs un kontrolē uz vietas.
   3.   Ja attiecīgās Šveices iestādes vēlas, tās var veikt pārbaudes un kontroli uz vietas kopīgi ar Komisiju.
   4.   Ja programmas Media 2007 dalībnieki iebilst pret pārbaudēm vai kontroli uz vietas, Šveices iestādes saskaņā ar valsts tiesību aktiem sniedz Komisijas inspektoriem vajadzīgo palīdzību, lai tie varētu izpildīt savu pienākumu veikt pārbaudes vai kontroli uz vietas.
   5.   Komisija pēc iespējas drīzāk informē Šveices Federālo revīzijas dienestu par visiem atklātajiem faktiem vai aizdomām par pārkāpumiem, kas radušās, veicot pārbaudes vai kontroli uz vietas. Jebkurā gadījumā Komisija informē iepriekšminēto iestādi par šādu pārbaužu un kontroles rezultātiem.
   4. pants
   Informācija un apspriedes
   1.   Lai pienācīgi īstenotu šo pielikumu, Šveices un Kopienas kompetentās iestādes regulāri apmainās ar informāciju un pēc vienas puses pieprasījuma rīko apspriedes.
   2.   Šveices kompetentās iestādes nekavējoties paziņo Komisijai par jebkādu informāciju, kas nonākusi to rīcībā un rada aizdomas par pārkāpumiem saistībā ar tādu līgumu vai nolīgumu noslēgšanu un īstenošanu, kuri noslēgti šajā nolīgumā minēto instrumentu īstenošanai.
   5. pants
   Konfidencialitāte
   Jebkādā veidā saskaņā ar šo pielikumu paziņota vai iegūta informācija ir dienesta noslēpums, un to aizsargā tādā pašā veidā, kā līdzīgu informāciju aizsargā saskaņā ar Šveices tiesību aktiem un attiecīgiem noteikumiem, ko piemēro Kopienas iestādēm. Šādu informāciju drīkst paziņot vienīgi tām personām Kopienas, dalībvalstu vai Šveices iestādēs, kurām tā ir jāzina amata pienākumu veikšanai, un to var izmantot vienīgi tam, lai nodrošinātu Līgumslēdzēju pušu finansiālo interešu efektīvu aizsardzību.
   6. pants
   Administratīvie pasākumi un sankcijas
   Neskarot Šveices krimināltiesību piemērošanu, Komisija var piemērot administratīvus pasākumus un sankcijas saskaņā ar Regulu (EK, Euratom) Nr. 1605/2002, Regulu (EK, Euratom) Nr. 2342/2002 un Padomes Regulu (EK, Euratom) Nr. 2988/95 (1995. gada 18. decembris) par Eiropas Kopienu finanšu interešu aizsardzību (2).
   7. pants
   Atgūšana un izpilde
   Atbilstīgi programmai Media 2007 pieņemtie Komisijas lēmumi šā nolīguma darbības jomā, ar kuriem nosaka finansiālas saistības personām, kas nav valstis, ir izpildāmi Šveices teritorijā. Šveices valdības izraudzīta iestāde izdod izpildes rīkojumu, pārbaudot vienīgi akta autentiskumu, un par to bez nepamatotas kavēšanās informē Komisiju. Izpilde notiek atbilstīgi Šveicē noteiktajai kārtībai. Eiropas Kopienu Tiesa kontrolē izpildes lēmuma likumību. Eiropas Kopienu Tiesas un Pirmās instances tiesas spriedumi saskaņā ar šķīrējtiesas klauzulu izpildāmi ar tādiem pašiem noteikumiem.

      (1)  OV L 292, 15.11.1996., 2. lpp.

      (2)  OV L 312, 23.12.1995., 1. lpp. Regulā grozījumi izdarīti ar Komisijas Regulu (EK) Nr. 1233/2007 (OV L 279, 23.10.2007., 10. lpp.).
 ---documentbreak--- NA ---documentbreak---

               21.11.2007

               LV

               Eiropas Savienības Oficiālais Vēstnesis

               L 303/20

         NOBEIGUMA AKTS
   EIROPAS KOPIENAS
   un
   ŠVEICES KONFEDERĀCIJAS,
   pilnvarotie,
   sapulcējušies Briselē divtūkstoš septītā gada vienpadsmitajā oktobrī, lai parakstītu Nolīgumu starp Eiropas Kopienu un Šveices Konfederāciju audiovizuālajā jomā, ar kuru paredz noteikumus un nosacījumus Šveices Konfederācijas dalībai Kopienas programmā Media 2007, ir pieņēmuši turpmāk minētās kopīgās deklarācijas, kas pievienotas šim nobeiguma aktam:
   Līgumslēdzēju pušu Kopīgā deklarācija par abpusēji izdevīga dialoga izveidi audiovizuālās politikas jomā
   Līgumslēdzēju pušu Kopīgā deklarācija par nolīguma pielāgošanu jaunajai Kopienas direktīvai
   Tāpat pilnvarotie pieņēmuši zināšanai turpmāk minētās deklarācijas, kas pievienotas šim nobeiguma aktam:

               Padomes deklarācija par Šveices dalību komitejās

               Padomes deklarācija par nolīguma I pielikumu

      Съставено в Брюксел на единадесети октомври две хиляди и седма година.
      Hecho en Bruselas, el once de octubre de dos mil siete.
      V Bruselu dne jedenáctého října dva tisíce sedm.
      Udfærdiget i Bruxelles, den ellevte oktober to tusind og syv.
      Geschehen zu Brüssel am elften Oktober zweitausendsieben.
      Kahe tuhande seitsmenda aasta oktoobrikuu üheteistkümnendal päeval Brüsselis.
      Έγινε στις Βρυξέλλες, στις ένδεκα Οκτωβρίου δύο χιλιάδες επτά.
      Done at Brussels on the eleventh day of October in the year two thousand and seven.
      Fait à Bruxelles, le onze octobre deux mille sept.
      Fatto a Bruxelles, addì undici ottobre duemilasette.
      Briselē, divtūkstoš septītā gada vienpadsmitajā oktobrī.
      Priimta du tūkstančiai septintųjų metų spalio vienuoliktą dieną Briuselyje.
      Kelt Brüsszelben, a kétezer-hetedik év október havának tizenegyedik napján.
      Magħmul fi Brussell, fil-ħdax-il jum ta' Ottubru tas-sena elfejn u sebgħa.
      Gedaan te Brussel, de elfde oktober tweeduizend zeven.
      Sporządzono w Brukseli, dnia jedenastego października roku dwa tysiące siódmego.
      Feito em Bruxelas, em onze de Outubro de dois mil e sete.
      Încħeiat la Bruxelles, unsprezece octombrie două mii șapte.
      V Bruseli jedenásteho októbra dvetisícsedem.
      V Bruslju, dne enajstega oktobra leta dva tisoč sedem.
      Tehty Brysselissä yhdentenätoista päivänä lokakuuta vuonna kaksituhattaseitsemän.
      Som skedde i Bryssel den elfte oktober tjugohundrasju.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         За Конфедерация Швейцария
         Por la Confederación Suiza
         Za Švýcarskou konfederaci
         For Det Schweiziske Forbund
         Für die Schweizerische Eidgenossenschaft
         Šveitsi Konföderatsiooni nimel
         Για την Ελβετική Συνομοσπονδία
         For the Swiss Confederation
         Pour la Confédération suisse
         Per la Confederazione svizzera
         Šveices Konfederācijas vārdā
         Šveicarijos Konfederacijos vardu
         a Svájci Államszövetség részéről
         Għall-Konfederazzjoni Żvizzera
         Voor de Zwitserse Bondsstaat
         W imieniu Konfederacji Szwajcarskiej
         Pela Confederação Suíça
         Pentru Confederația Elvețiană
         Za Švajčiarsku konfederáciu
         Za Švicarsko konfederacijo
         Sveitsin valaliiton puolesta
         På Schweiziska edsförbundets vägnar

   LĪGUMSLĒDZĒJU PUŠU KOPĪGĀ DEKLARĀCIJA PAR ABPUSĒJI IZDEVĪGA DIALOGA IZVEIDI AUDIOVIZUĀLĀS POLITIKAS JOMĀ
   Abas puses paziņo, ka dialoga izveide par šiem jautājumiem atbilst abpusējām interesēm, lai garantētu nolīguma pienācīgu īstenošanu un lai stiprinātu sadarbību audiovizuālās politikas jomā. Abas puses paziņo, ka šis dialogs notiks gan saskaņā ar šo nolīgumu izveidotajā apvienotajā komitejā, gan arī izmantojot citas iespējas, kur tas būs piemēroti un kad tas būs nepieciešams. Abas puses paziņo, ka, ņemot to vērā, Šveices pārstāvjus var uzaicināt piedalīties sanāksmēs, kas notiek līdztekus tās kontaktkomitejas sanāksmēm, kas izveidota saskaņā ar Eiropas Parlamenta un Padomes Direktīvu 97/36/EK (1997. gada 30. jūnijs), ar ko groza Padomes Direktīvu 89/552/EEK par dažu tādu televīzijas raidījumu veidošanas un apraides noteikumu koordinēšanu, kas ietverti dalībvalstu normatīvajos un administratīvajos aktos (1).

      (1)  OV L 202, 30.7.1997., 60. lpp.
   LĪGUMSLĒDZĒJU PUŠU KOPĪGĀ DEKLARĀCIJA PAR NOLĪGUMA PIELĀGOŠANU JAUNAJAI KOPIENAS DIREKTĪVAI
   Abas puses paziņo, ka pēc tam, kad tiks pieņemta jauna direktīva, pamatojoties uz Komisijas Priekšlikumu Eiropas Parlamenta un Padomes Direktīvai, ar ko groza Direktīvu 89/552/EEK (COM(2005) 646 galīgā redakcija), apvienotā komiteja lems par to, kā I pielikuma 1. pantā iekļauto atsauci uz Direktīvu 89/552/EEK aizstāt ar atsauci uz iepriekšminēto jauno direktīvu.
   PADOMES DEKLARĀCIJA PAR ŠVEICES DALĪBU KOMITEJĀS
   Padome piekrīt, ka Šveices pārstāvji jautājumos, kas uz tiem attiecas, piedalās programmas Media komiteju un ekspertu grupu sanāksmēs kā novērotāji. Balsošanas laikā šīs komitejas un ekspertu grupas sanāk bez Šveices pārstāvju klātbūtnes.
   PADOMES DEKLARĀCIJA PAR NOLĪGUMA I PIELIKUMU
   Lai nodrošinātu šā nolīguma sekmīgu darbību:

               i)

               atbilstīgi Šveices saistībām par raidījumu uztveršanas un retranslācijas brīvību uz Šveices jurisdikcijā esošām televīzijas raidorganizācijām attieksies tāda pati kārtība, kādu Šveice piemēro Kopienas dalībvalsts jurisdikcijā esošām televīzijas raidorganizācijām, kā noteikts minētā pielikuma 1. pantā;

               ii)

               atbilstīgi Šveices saistībām veicināt tādu noteikumu piemērošanu, kas attiecas uz dalībvalstu veiktiem pasākumiem, lai nodrošinātu sabiedrībai īpaši svarīgu notikumu pārraidīšanu, uz pasākumiem, ko Šveice veikusi vai gatavojas veikt šādā nolūkā, attieksies tāda pati kārtība, kāda attiecas uz dalībvalstu pasākumiem, kas iecerēti saskaņā ar direktīvas “Televīzija bez robežām” 3.a pantu.


title: Komisijas Lēmums (2017. gada 24. janvāris), ar ko izveido Komisijas ekspertu grupu “Dzīvnieku labturības platforma” (Dokuments attiecas uz EEZ. )

text:
               31.1.2017

               LV

               Eiropas Savienības Oficiālais Vēstnesis

               C 31/61

         KOMISIJAS LĒMUMS
   (2017. gada 24. janvāris),
   ar ko izveido Komisijas ekspertu grupu “Dzīvnieku labturības platforma”
   (Dokuments attiecas uz EEZ)
   (2017/C 31/12)
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Līguma par Eiropas Savienības darbību 13. pantā ir atzīts, ka dzīvnieki ir jutīgas būtnes, un noteikts, ka Savienība un dalībvalstis velta pienācīgu uzmanību dzīvnieku labturības prasībām, nosakot un īstenojot Savienības lauksaimniecības, zivsaimniecības, transporta, iekšējā tirgus, pētniecības un tehnoloģiju attīstības un Kosmosa izpētes politiku, vienlaikus ievērojot dalībvalstu normatīvos vai administratīvos aktus, jo īpaši attiecībā uz reliģiskiem rituāliem, kultūras tradīcijām un reģionālās kultūras mantojumu.

               (2)

               Saskaņā ar Līguma par Eiropas Savienību 11. panta 2. punktu iestādēm jāuztur atklāts, pārredzams un regulārs dialogs ar pārstāvošām apvienībām un pilsonisko sabiedrību.

               (3)

               Līguma par Eiropas Savienības darbību 26. pantā ir noteikts, ka Savienībai ir jāparedz pasākumi, kuru mērķis ir izveidot un nodrošināt efektīvu iekšējā tirgus darbību un preču, personu, pakalpojumu un kapitāla brīvu apriti.

               (4)

               Līguma par Eiropas Savienības darbību 38. pants paredz, ka Savienība nosaka un īsteno kopīgu lauksaimniecības politiku.

               (5)

               Līguma par Eiropas Savienības darbību 179. pantā ir noteikts, ka Savienības mērķis ir stiprināt savus zinātniskos un tehnoloģiskos pamatus, izveidojot Eiropas zinātniskās izpētes telpu. Saskaņā ar minētā Līguma 180. panta b) punktu Savienībai ir jāveicina sadarbība ar trešām valstīm un starptautiskām organizācijām Savienībā veicamās pētniecības, tehnoloģijas attīstības un demonstrācijas jomā.

               (6)

               Komisija 2011. gadā izveidoja dzīvnieku labturības ekspertu grupu (1) ar mērķi palīdzēt un sniegt padomus Komisijai par jautājumiem, kas saistīti ar dzīvnieku labturības tiesību aktiem, un veicināt apmaiņu ar informāciju, pieredzi un labu praksi saistībā ar tiesību aktiem dzīvnieku labturības jomā.

               (7)

               Eiropas Parlaments (2) un Eiropas Savienības Padome (3) ir aicinājuši izveidot Savienības platformu dzīvnieku labturības jomā, lai uzlabotu dialogu starp ieinteresētajām personām un apmainītos ar pieredzi, specializētām zināšanām un viedokļiem.

               (8)

               Atbildot uz Parlamenta un Padomes prasībām, jaunajai ekspertu grupai ar nosaukumu “Dzīvnieku labturības platforma” (“platforma”) būtu jāpalīdz Komisijai un jāuztur regulārs dialogs par Savienības jautājumiem, kas tieši saistīti ar dzīvnieku labturību, piemēram, par tiesību aktu īstenošanu, zinātnisko atziņu apmaiņu, inovācijām un labu dzīvnieku labturības praksi/iniciatīvām vai starptautiska līmeņa darbībām dzīvnieku labturības jomā. Platformai būtu arī jāpalīdz Komisijai saistībā ar būtiskiem Savienības jautājumiem, kas var mijiedarboties ar dzīvnieku labturību saistītiem jautājumiem, piemēram, tirdzniecība, mikrobu rezistence, pārtikas nekaitīgums, pētniecība vai vide. Tā kā platformai būs tādas pašas pilnvaras kā pašreizējai dzīvnieku labturības ekspertu grupai, ekspertu grupa vairs nav nepieciešama.

               (9)

               Platformai būtu jāstrādā, pienācīgi ņemot vērā citu attiecīgo dzīvnieku labturības jomas dialoga grupu vai tīklu darbības, piemēram, Eiropas Pārtikas nekaitīguma iestādes darba grupu un tīklu darbības vai Pasaules Dzīvnieku veselības organizācijas reģionālās platformas darbu pie dzīvnieku labturības Eiropā.

               (10)

               Platformas sastāvā vajadzētu būt pārstāvjiem no visu dalībvalstu kompetentajām iestādēm, uzņēmējdarbības organizācijām, kuras Eiropas Savienības līmenī ir iesaistītas pārtikas piegādes ķēdē un dzīvnieku turēšanā citiem lauksaimniecības mērķiem, pilsoniskās sabiedrības organizācijām, kas Eiropas Savienības līmenī iesaistītas dzīvnieku labturībā, kā arī no akadēmiskām iestādēm un pētniecības institūtiem, kas veic zinātnisko darbu dzīvnieku labturības jomā. Platformā vajadzētu ļaut piedalīties arī to trešo valstu kompetento iestāžu ekspertiem, kuras ir Eiropas Ekonomikas zonas līguma līgumslēdzējas puses, kā arī starptautisku starpvaldību organizāciju ekspertiem.

               (11)

               Būtu jāizstrādā noteikumi par platformas locekļiem pieejamās informācijas izpaušanu.

               (12)

               Personas dati būtu jāapstrādā saskaņā ar Eiropas Parlamenta un Padomes Regulu (EK) Nr. 45/2001 (4).

               (13)

               Ir lietderīgi noteikt šā lēmuma piemērošanas periodu. Komisija savlaicīgi apsvērs lēmuma piemērošanas termiņa pagarināšanas lietderību,

         IR NOLĒMUSI ŠĀDI.
   1. pants
   Priekšmets
   Ar šo izveido ekspertu grupu “Dzīvnieku labturības platforma” (“platforma”).
   2. pants
   Uzdevumi
   Platformas uzdevumi ir šādi:

               a)

               palīdzēt Komisijai izstrādāt un apmainīties ar koordinētām darbībām, kuru mērķis ir palīdzēt īstenot un piemērot Eiropas Savienības tiesību aktus, kas saistīti ar dzīvnieku labturību, un gan Eiropas Savienībā, gan ārpus tās veicināt izpratni par Savienības tiesību aktiem, kā arī starptautiskajiem standartiem attiecībā uz dzīvnieku labturību;

               b)

               veicināt uzņēmumu brīvprātīgo saistību pilnveidošanu un izmantošanu, lai uzlabotu dzīvnieku labturību;

               c)

               sniegt ieguldījumu, veicinot Savienības standartus attiecībā uz dzīvnieku labturību, kas paaugstinātu Savienības produktu tirgus vērtību pasaules līmenī;

               d)

               veicināt dialogu starp kompetentajām iestādēm, uzņēmumiem, pilsonisko sabiedrību, akadēmiskajām aprindām, zinātniekiem un starptautiskām starpvaldību organizācijām par attiecīgajiem Savienības tematiem, kas saistīti ar dzīvnieku labturību;

               e)

               veicināt pieredzes un labas prakses apmaiņu, zinātniskās atziņas un inovācijas jautājumos, kas Savienībai ir būtiski saistībā ar dzīvnieku labturību;

               f)

               apmainīties ar informāciju par politikas attīstību iepriekšminētajās jomās un saistībā ar iepriekš minētajām darbībām.

         3. pants
   Apspriešanās
   Komisija var apspriesties ar platformu jebkurā Savienībai svarīgā jautājumā, kas saistīts ar dzīvnieku labturību.
   4. pants
   Dalībnieki
   1.   Platformā piedalās ne vairāk kā 75 dalībnieki.
   2.   Platformu veido šādi dalībnieki:

               a)

               Eiropas Savienības dalībvalstu un to trešo valstu, kuras ir Līguma par Eiropas Ekonomikas zonu (“EEZ dalībvalstis”) līgumslēdzējas puses, kompetentās iestādes, kas ir atbildīgas par dzīvnieku labturību;

               b)

               uzņēmējdarbības un profesionālās organizācijas, kuras Savienības līmenī darbojas pārtikas piegādes ķēdē, kurā iesaistīti dzīvnieki vai dzīvnieku izcelsmes produkti, kā arī dzīvnieku turēšanā citiem lauksaimniecības mērķiem;

               c)

               pilsoniskās sabiedrības organizācijas, kas Savienības līmenī veic darbības, kas saistītas ar dzīvnieku labturību;

               d)

               neatkarīgi eksperti no akadēmiskajām iestādēm un pētniecības institūtiem, kas darbojas dzīvnieku labturības zinātnes jomā, kura ietekmē Savienības politikas jomas;

               e)

               starptautiskas starpvaldību organizācijas, kuras darbojas dzīvnieku labturības jomā (5);

               f)

               Eiropas Pārtikas nekaitīguma iestāde.

         3.   Šā panta 2. punkta d) apakšpunktā minētos locekļus ieceļ privātpersonu statusā, un viņi rīkojas neatkarīgi un sabiedrības interesēs.
   4.   Šā panta 2. punkta b) un c) apakšpunktā minētos locekļus atlasa saskaņā ar 5. pantā noteikto procedūru. Tie ieceļ savus augsta līmeņa pārstāvjus platformā un ir atbildīgi par to, lai nodrošinātu, ka to pārstāvji ir pastāvīgi un sniedz pietiekami augsta līmeņa specializētas zināšanas. Komisija var noraidīt šo locekļu izvirzīto pārstāvi, ja to uzskata par nepiemērotu saskaņā ar pamatotiem iebildumiem, kas norādīti uzaicinājumā iesniegt pieteikumus dalībai platformā. Šādos gadījumos attiecīgo organizāciju lūdz izvirzīt citu pārstāvi.
   6.   Šā panta 2. punkta a), e) un f) apakšpunktā minētie locekļi ieceļ savus pārstāvjus, kuri atbild par dzīvnieku labturību, un ir atbildīgi par to, un nodrošina, ka to pārstāvjiem ir augsta līmeņa specializētas zināšanas.
   7.   Platformas locekļus, kuri vairs nespēj efektīvi piedalīties ekspertu grupas darbā, kuri pēc Veselības un pārtikas nekaitīguma ģenerāldirektorāta domām neatbilst Līguma par Eiropas Savienības darbību 339. panta nosacījumiem vai kuri atkāpjas, vairs netiek aicināti piedalīties platformas sanāksmēs un tos var aizstāt ar citiem locekļiem līdz pilnvaru termiņa beigām.
   5. pants
   Atlases process
   1.   Šā lēmuma 4. panta 2. punkta b) – d) apakšpunktā minēto platformas locekļu atlasi veic, izmantojot publisku uzaicinājumu iesniegt pieteikumus, ko publicē Komisijas ekspertu grupu un citu līdzīgu struktūru reģistrā (“Ekspertu grupu reģistrs”). Turklāt uzaicinājumu iesniegt pieteikumus var publicēt, izmantojot citus līdzekļus, tostarp īpašas tīmekļa vietnes.
   Uzaicinājumā iesniegt pieteikumus precīzi norāda atlases kritērijus, tostarp vajadzīgās specializētās zināšanas un intereses, kas jāpārstāv saistībā ar darba pienākumu izpildi. Pieteikumu iesniegšanas minimālais termiņš ir četras nedēļas.
   2.   Šā lēmuma 4. panta 2. punkta d) apakšpunktā minētie locekļi atklāj jebkādus apstākļus, kas varētu izraisīt interešu konfliktu. Jo īpaši Komisija pieprasa šīm personām kopā ar pieteikumu iesniegt interešu deklarācijas (“ID”) veidlapu, pamatojoties uz ekspertu grupām paredzēto standarta ID veidlapu, un aktuālu dzīvesgājuma aprakstu (CV). Lai ekspertu varētu iecelt par platformas locekli privātpersonas statusā, nepieciešams iesniegt pienācīgi aizpildītu ID veidlapu. Interešu konfliktu novērtēšanu veic saskaņā ar Komisijas horizontālajiem noteikumiem par ekspertu grupām (“horizontālie noteikumi”) (6).
   3.   Lai 4. panta 2. punkta b) un c) apakšpunktā minētās organizācijas varētu iecelt par platformas locekļiem, tām jāreģistrējas Pārredzamības reģistrā.
   4.   Šā lēmuma 4. panta 2. punkta b)–d) apakšpunktā minētos locekļus ieceļ Veselības un pārtikas nekaitīguma ģenerāldirektors, izraugoties no tiem pieteikuma iesniedzējiem, kuriem ir pienācīga kompetence 2. pantā minētajās jomās un kuri ir atsaukušies uz uzaicinājumu iesniegt pieteikumus.
   5.   Platformas locekļus ieceļ līdz 2019. gada 31. decembrim. Locekļi pilda pienākumus līdz amata pilnvaru termiņa beigām. Viņu pilnvaru termiņu var atjaunot.
   6.   Šā lēmuma 4. panta 2. punkta d) apakšpunktā minēto locekļu aizstājējus, kuri automātiski aizstāj locekļus to prombūtnes vai aizņemtības laikā, Veselības un pārtikas nekaitīguma ģenerāldirektors ieceļ saskaņā ar tādiem pašiem nosacījumiem kā locekļus. Turklāt ģenerāldirektors izveido piemērotu kandidātu rezerves sarakstu pēc to piekrišanas saņemšanas, un šo sarakstu var izmantot, lai ieceltu locekļu aizstājējus.
   6. pants
   Priekšsēdētājs
   Platformu vada Veselības un pārtikas nekaitīguma ģenerāldirektors/ģenerāldirektore vai viņa/viņas pārstāvis.
   7. pants
   Darbība
   1.   Platforma darbojas pēc priekšsēdētāja pieprasījuma saskaņā ar horizontālajiem noteikumiem.
   2.   Principā platforma rīko sanāksmes vismaz divreiz gadā Komisijas mītnē un kad vien Komisija to uzskata par vajadzīgu.
   3.   Sekretariāta pakalpojumus nodrošina Komisijas dienesti. Platformas un tās apakšgrupu sanāksmēs var piedalīties platformas darbā ieinteresētie Komisijas ierēdņi no citām struktūrvienībām.
   4.   Vienojoties ar priekšsēdētāju, platforma ar vienkāršu balsu vairākumu var pieņemt lēmumu par atklātām apspriedēm.
   5.   Apspriežu protokoli par visiem darba kartības punktiem un debašu secinājumi ir jēgpilni un pilnīgi. Protokolus sagatavo sekretariāts priekšsēdētāja pārraudzībā.
   6.   Platforma pieņem ziņojumus un secinājumus vienprātīgi. Balsojuma gadījumā tā rezultātu nosaka ar vienkāršu balsu vairākumu. Locekļiem, kuri balsojuši pret, ir tiesības pieprasīt dokumentu, kurā sniegts viņu nostājas pamatojuma kopsavilkums, kas pievienots attiecīgajam ziņojumam vai secinājumam.
   8. pants
   Apakšgrupas
   1.   Veselības un pārtikas nekaitīguma direktors var izveidot apakšgrupas īpašu jautājumu izskatīšanai atbilstoši Komisijas noteiktajam darba uzdevumam. Apakšgrupas strādā saskaņā ar horizontālajiem noteikumiem un atskaitās platformai. Apakšgrupas likvidē, tiklīdz to pilnvaras ir izpildītas.
   2.   Apakšgrupas locekļus, kas nav platformas locekļi, izvēlas, izmantojot publisku uzaicinājumu iesniegt pieteikumus, saskaņā ar 5. pantu un horizontālajiem noteikumiem (7).
   9. pants
   Pieaicinātie eksperti
   Priekšsēdētājs var ad hoc kārtībā pieaicināt ekspertus ar īpašām zināšanām darba kārtības jautājumā darbam platformā vai apakšgrupās.
   10. pants
   Novērotāji
   1.   Fiziskām personām, organizācijām vai publiskām struktūrām pēc tieša uzaicinājuma vai pēc uzaicinājuma iesniegt pieteikumus var piešķirt novērotāja statusu saskaņā ar horizontālajiem noteikumiem.
   2.   Organizācijas vai publiskās struktūras, kas ieceltas novērotāja statusā, izvirza savus pārstāvjus.
   3.   Novērotāji un to pārstāvji ar priekšsēdētāja piekrišanu var piedalīties platformas apspriedēs un sniegt specializētas zināšanas. Tomēr tiem nav balsstiesību un tie nepiedalās platformas ziņojumu vai secinājumu sagatavošanā.
   4.   Platformā nav vairāk par pieciem novērotājiem.
   11. pants
   Reglaments
   Vienojoties ar priekšsēdētāju un pamatojoties uz tā priekšlikumu, platforma ar vienkāršu tās locekļu balsu vairākumu saskaņā ar horizontālajiem noteikumiem pieņem reglamentu, pamatojoties uz ekspertu grupu darba standarta reglamentu.
   12. pants
   Dienesta noslēpums un klasificētas informācijas apstrāde
   Uz platformas locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas pienākums, kas saskaņā ar Līgumiem un to īstenošanas noteikumiem attiecas uz visiem iestāžu locekļiem un to darbiniekiem, kā arī Komisijas drošības noteikumi, kas attiecas uz Savienības klasificētās informācijas aizsardzību un ir noteikti Komisijas Lēmumā (ES, Euratom) 2015/443 (8) un (ES, Euratom) 2015/444 (9). Ja viņi neievēro šos pienākumus, Komisija var veikt visus nepieciešamos pasākumus.
   13. pants
   Attiecības ar Eiropas Parlamentu
   Eiropas Parlaments tiek pastāvīgi informēts par platformas darbu. Pēc Eiropas Parlamenta pieprasījuma un saskaņā ar nosacījumiem, kas izklāstīti Pamatnolīgumā par attiecībām starp Eiropas Parlamentu un Eiropas Komisiju (10), Komisija var aicināt Parlamentu nosūtīt ekspertus dalībai sanāksmēs.
   14. pants
   Pārredzamība
   1.   Platforma un tās apakšgrupas reģistrē Ekspertu grupu reģistrā.
   2.   Ekspertu grupu reģistrā publicē šādus datus par grupas sastāvu:

               a)

               privātpersonas statusā iecelto personu vārdi un uzvārdi;

               b)

               dalīborganizāciju nosaukumi; to pārstāvētās intereses;

               c)

               citu publisko tiesību subjektu nosaukumi;

               d)

               novērotāju vārdi un uzvārdi.

         3.   Visus attiecīgos dokumentus, tostarp darba kārtību, protokolus un dalībnieku iesniegtos materiālus dara pieejamus vai nu Ekspertu grupu reģistrā, vai norādot saiti no reģistra uz īpašu tīmekļa vietni, kurā atrodama attiecīgā informācija. Piekļuve īpašajām tīmekļa vietnēm neprasa lietotāja reģistrāciju, un tām nav noteikti nekādi citi ierobežojumi. Darba kārtību un citus konkrētos dokumentus laikus publicē pirms sanāksmes, un pēc tās savlaicīgi publicē tās protokolu. Izņēmumus prasībai par publicēšanu paredz tikai tad, ja uzskata, ka dokumenta izpaušana varētu kaitēt sabiedrības vai privāto interešu aizsardzībai, kā noteikts Eiropas Parlamenta un Padomes Regulas (EK) Nr. 1049/2001 (11) 4. pantā.
   15. pants
   Sanāksmju izdevumi
   1.   Platformas vai tās apakšgrupu darbā iesaistītas personas nesaņem atlīdzību par piedāvātajiem pakalpojumiem.
   2.   Platformas un apakšgrupu darbā iesaistīto personu ceļa un uzturēšanās izdevumus atlīdzina Komisija. Izdevumus atlīdzina saskaņā ar spēkā esošajiem noteikumiem Komisijā, nepārsniedzot pieejamās apropriācijas, ko Komisijas struktūrvienības saņēmušas saskaņā ar ikgadējo resursu sadalījuma procedūru.
   16. pants
   Piemērojamība
   Šo lēmumu piemēro līdz 2019. gada 31. decembrim.

      Briselē, 2017. gada 24. janvārī

            Komisijas vārdā –

            Komisijas loceklis

         Vytenis ANDRIUKAITIS

      (1)  Dzīvnieku labturības ekspertu grupa E02668.

      (2)  Eiropas Parlamenta 2015. gada 24. novembra rezolūcija par dzīvnieku labturības jauno stratēģiju 2016.–2020. gadam (2015/2957 (RSP)).

      (3)  Padomes 3464. sanāksme – Lauksaimniecība un zivsaimniecība – 2016. gada 17. maijs.

      (4)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

      (5)  Piemēram, Pasaules Dzīvnieku veselības organizācija (OIE), ANO Pārtikas un lauksaimniecības organizācija (FAO)

      (6)  Komisijas 2016. gada 30. maija lēmums, ar ko nosaka horizontālus noteikumus attiecībā uz Komisijas ekspertu grupu izveidi un darbību.

      (7)  Skatīt horizontālo noteikumu 10. pantu un 14. panta 2. punktu.

      (8)  OV L 72, 17.3.2015., 41. lpp.

      (9)  OV L 72, 17.3.2015., 53. lpp.

      (10)  OV L 304, 20.11.2010., 47. lpp.

      (11)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).


title: 2011/652/: Eiropas Parlamenta un Padomes Lēmums ( 2011. gada 27. septembris ) par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (Austrijas pieteikums EGF/2010/007 AT/ Steiermark un Niederösterreich )

text:
               7.10.2011

               LV

               Eiropas Savienības Oficiālais Vēstnesis

               L 263/9

         EIROPAS PARLAMENTA UN PADOMES LĒMUMS
   (2011. gada 27. septembris)
   par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (Austrijas pieteikums EGF/2010/007 AT/Steiermark un Niederösterreich)
   (2011/652/ES)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību (1) un jo īpaši tā 28. punktu,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi (2) un jo īpaši tās 12. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanās fonds (turpmāk EGF) ir izveidots, lai sniegtu papildu atbalstu darba ņēmējiem, kuri atlaisti no darba tādēļ, ka globalizācijas dēļ ir notikušas lielas strukturālas izmaiņas pasaules tirdzniecības modeļos, un lai palīdzētu viņiem no jauna iekļauties darba tirgū.

               (2)

               Attiecībā uz pieteikumiem, kas iesniegti, sākot ar 2009. gada 1. maiju, EGF darbības joma tika paplašināta, iekļaujot atbalstu darbiniekiem, kuru atlaišana ir tieši saistīta ar pasaules finanšu un ekonomikas krīzi.

               (3)

               Saskaņā ar 2006. gada 17. maija Iestāžu nolīgumu EGF var izmantot, nepārsniedzot EUR 500 miljonu maksimālo apjomu gadā.

               (4)

               Austrija 2010. gada 9. martā iesniedza pieteikumu par EGF izmantošanu attiecībā uz atlaišanas gadījumiem 54 uzņēmumos, kas darbojas NACE 2. redakcijas 24. nodaļas (“Parasto metālu ražošana”) nozarē un saskaņā ar NUTS II klasifikāciju Austrijā atrodas divos kaimiņu reģionos – Štīrijā (Steiermark, AT22) un Lejasaustrijā (Niederösterreich, AT12), un līdz 2011. gada 27. janvārim pieteikumu papildināja ar jaunu informāciju. Šis pieteikums atbilst Regulas (EK) Nr. 1927/2006 10. panta prasībām par finansiālo ieguldījumu noteikšanu. Tādēļ Komisija ierosina izmantot summu EUR 8 284 908 apmērā.

               (5)

               Tādēļ EGF būtu jāizmanto, lai sniegtu finansiālu ieguldījumu saistībā ar Austrijas iesniegto pieteikumu,

         IR NOLĒMUŠI ŠĀDI.
   1. pants
   Eiropas Savienības 2011. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 8 284 908 saistību un maksājumu apropriācijās.
   2. pants
   Šo lēmumu publicē Eiropas Savienības Oficiālajā Vēstnesī.

      Strasbūrā, 2011. gada 27. septembrī

            Eiropas Parlamenta vārdā –

            priekšsēdētājs

         J. BUZEK

            Padomes vārdā –

            priekšsēdētājs

         M. DOWGIELEWICZ

      (1)  OV C 139, 14.6.2006., 1. lpp.

      (2)  OV L 406, 30.12.2006., 1. lpp.


title: Padomes Lēmums 2014/821/KĀDP ( 2014. gada 4. novembris ) par to, lai parakstītu un noslēgtu Nolīgumu starp Eiropas Savienību un Ukrainu par Eiropas Savienības padomdevējas misijas civilās drošības sektora reformai Ukrainā ( EUAM Ukraine ) statusu

text:
               21.11.2014

               LV

               Eiropas Savienības Oficiālais Vēstnesis

               L 334/1

         PADOMES LĒMUMS 2014/821/KĀDP
   (2014. gada 4. novembris)
   par to, lai parakstītu un noslēgtu Nolīgumu starp Eiropas Savienību un Ukrainu par Eiropas Savienības padomdevējas misijas civilās drošības sektora reformai Ukrainā (EUAM Ukraine) statusu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 37. pantu saistībā ar Līguma par Eiropas Savienības darbību 218. panta 5. un 6. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 22. jūlijā pieņēma Lēmumu 2014/486/KĀDP (1).

               (2)

               Tajā pašā dienā Padome pieņēma lēmumu, ar ko pilnvaro sākt sarunas ar Ukrainu, lai noslēgtu nolīgumu starp Eiropas Savienību un Ukrainu par Eiropas Savienības kopējās drošības un aizsardzības politikas (KDAP) misijas statusu Ukrainā.

               (3)

               Savienība un Ukraina ir risinājušas sarunas attiecībā uz nolīguma par Eiropas Savienības padomdevējas misijas civilās drošības sektora reformai Ukrainā (EUAM Ukraine) statusu (“nolīgums”).

               (4)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Ukrainu par Eiropas Savienības padomdevējas misijas civilās drošības sektora reformai Ukrainā (EUAM Ukraine) statusu.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots izraudzīties personu vai personas, kas tiesīgas parakstīt nolīgumu, lai tas kļūtu saistošs Savienībai.
   3. pants
   Šis lēmums stājas spēkā tā pieņemšanas dienā.

      Briselē, 2014. gada 4. novembrī

            Padomes vārdā –

            priekšsēdētājs

         S. GOZI

      (1)  Padomes Lēmums 2014/486/KĀDP (2014. gada 22. jūlijs) par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 217, 23.7.2014., 42. lpp.).


title: Padomes Lēmums ( 2012. gada 24. septembris ), ar ko ieceļ vienu Eiropas Ķimikāliju aģentūras valdes locekli

text:
               25.9.2012

               LV

               Eiropas Savienības Oficiālais Vēstnesis

               C 288/4

         PADOMES LĒMUMS
   (2012. gada 24. septembris),
   ar ko ieceļ vienu Eiropas Ķimikāliju aģentūras valdes locekli
   2012/C 288/03
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (1), un jo īpaši tās 79. pantu,
   tā kā:

               (1)

               Regulas (EK) Nr. 1907/2006 79. pantā ir paredzēts, ka Padome Eiropas Ķimikāliju aģentūras valdē (“valde”) ieceļ vienu pārstāvi no katras dalībvalsts.

               (2)

               Padome ar 2007. gada 7. jūnija Lēmumu (2) iecēla 27 Eiropas Ķimikāliju aģentūras valdes locekļus.

               (3)

               Ungārijas valdība ir informējusi Padomi par nodomu aizstāt Ungārijas pārstāvi valdē un ir izvirzījusi jauna pārstāvja kandidātu, kas būtu jāieceļ amatā uz laikposmu līdz 2013. gada 31. maijam,

         IR PIEŅĒMUSI ŠO LĒMUMU.
   1. pants
   Ar šo Krisztina CSENGŐDY kundze, Ungārijas pilsone, dzimusi 1961. gada 9. janvārī, tiek iecelta par Eiropas Ķimikāliju aģentūras valdes locekli uz laikposmu no 2012. gada 25. septembra līdz 2013. gada 31. maijam, aizstājot Zoltán ADAMIS kungu.
   2. pants
   Šis lēmums stājas spēkā tā pieņemšanas dienā.

      Briselē, 2012. gada 24. septembrī

            Padomes vārdā –

            priekšsēdētājs

         S. ALETRARIS

      (1)  OV L 396, 30.12.2006., 1. lpp.

      (2)  OV C 134, 16.6.2007., 6. lpp.